text:
Wednesday, September 13, 2017
BFAR BOAT REGISTRY SYSTEM, NAIPATUNGPAL DITOY CABUGAO
Cabugao, Ilocos Sur – Naituloy ti Boat Registry System ditoy nga ili babaen kadagiti pannakabagi ti Municipal Fisheries Office babaen iti panangidaulo da Mr. Nereo S. Daproza, AT ken ni Peace Corps Volunteer Kyle Connelly maibatay iti Direktiba ti BFAR ken iti LGU-Cabugao nga idauluan ni Mayor Josh Edward S. Cobangbang.
Nakitinnulong dagiti agtagikua ken crew dagiti fishing vessels ditoy ili a Cabugao, Ilocos Sur iti 3rd Quarter ti 2017.
Naisubmiter dagiti kasapulan a papeles dagiti boat owners ken dagiti crew members kadagiti Opisina a mangtaming kadakuada.
Sakbayna, inlunsad ti BFAR-Ilocos Sur ti Boat Registry System (BoatR) tapno maestablisar iti Simplified and Standardized National Registration dagiti mangngalap, fishing gears ken dagiti fishing vessels.
Tapno maaramid daytoy, naikkan ti tunggal LGU iti gundaway a mangirehistro kadagiti masakupanda a mangngalap ken dagiti pagkalap tapno maaramid iti information online iti fisheries sector.
The BoatR ket agpaay a pagibasaran iti National Programs ti Aquaculture. Panggepna pay a lappedan iti llegal, unreported ken unregulated fishing. Sagudayen ti Republic Act 8550 or Fisheries Code of the Philippines, madusa ti asinoman nga agkalap nga agusar iti eksplosibo, panagkoriente ken panagsabidong wenno panagtuba ti ikan. # (Web In-Action)
Nakitinnulong dagiti agtagikua ken crew dagiti fishing vessels ditoy ili a Cabugao, Ilocos Sur iti 3rd Quarter ti 2017.
Naisubmiter dagiti kasapulan a papeles dagiti boat owners ken dagiti crew members kadagiti Opisina a mangtaming kadakuada.
Sakbayna, inlunsad ti BFAR-Ilocos Sur ti Boat Registry System (BoatR) tapno maestablisar iti Simplified and Standardized National Registration dagiti mangngalap, fishing gears ken dagiti fishing vessels.
Tapno maaramid daytoy, naikkan ti tunggal LGU iti gundaway a mangirehistro kadagiti masakupanda a mangngalap ken dagiti pagkalap tapno maaramid iti information online iti fisheries sector.
The BoatR ket agpaay a pagibasaran iti National Programs ti Aquaculture. Panggepna pay a lappedan iti llegal, unreported ken unregulated fishing. Sagudayen ti Republic Act 8550 or Fisheries Code of the Philippines, madusa ti asinoman nga agkalap nga agusar iti eksplosibo, panagkoriente ken panagsabidong wenno panagtuba ti ikan. # (Web In-Action)
Posted by Bayan ng Cabugao, Ilocos Sur at 10:45 AM
Subscribe to: Post Comments (Atom)


c: text/html

text:
Nakababan dagiti manok manipud iti aponda a duogan a salamagi. Sarsarigsiganen dagiti kawitan dagiti upa idinto nga agkarkaraykay ti maysa a tagibian nga addaan iti pito a piek. Agnginnginnernger met iti ayan ti ridaw ti kalapaw ti nakuttong ken gudgod nga aso ken agmaya a pusa. Iti daya, sumirsiripen manipud iti Bantay Marplogo ti umuna a raya ti init agsapa.
Iti ballasiw ti kalsada, kumaribuson dagiti balsamador ti Sleep Forever Funeral Parlor a kutingting a kutingting kadagiti karagkarag a karro. Maysa kadagitoy ti karuprupa ti cartoon character a ni Soneyo ti Doreimon a nangipullat iti buliom ti radio ket kunam pay, agal-allangogan ti maipatpatayab a makaduayya a samiweng nga “Ave Maria” manipud iti trumpa.
Iti iddana, nupay agdudungsa pay laeng ni Eugene gapu ta napan nakiinninum idi rabii, kasla napat-ilan a nuang idi maitubong iti lapayagna ti ayug nga aggapu iti ballasiw ti kalsada. Nagbukibukirad dagiti dadakkel nga abut ti agongna sa bumanang-es a bimmangon manipud iti masmaspig ken binalayanen ti kiteb a kamana. Inalikumkomna lattan ti tungtungawen nga ulesna sana imparabaw iti puro tarumatim ken nabang-in a punganna.
Sakbay a rimmuar, sinirigna iti tipping a sarming ti rupana a napno iti abut ti kamuro. Nagdudukotanna a pinis-it dagitoy idi isina ni Roselily, ti immuna a nobiana idi iti high school. Nagbabawi ngem naglikkaongen ti rupana.
Kasla elepante ti kadagsen dagiti addangna a limmasat iti kadaklan ket uray la naggunggon ti datar ti kalapawda. Nadlaw dayta ni Baket Delilah nga inana a madama nga agdubdubla iti pinadisna.
“Ne! apayen, Eugene. Rebbaem met ‘toy kalapawen,” imbannikes pay daytoy ti nangsirig iti anakna.
“’Nak ti sal-ot dagita a balsamador! Bigbigatenda ket ti agpatpatokaren iti kanta ti pumpon,” uray la nagsapri ti ngiwatna.
“Pakabibiangam koma aya? Dayta ket bagim ti intonaram. Nasayaat ketdi ta pinabangondaka, laglag,” inwitwit ni Baket Delilah.
“Ho! Kasda la kalalaingan. Kakaisuna nga awan ti trabaho ita. Pay man ta uborek ida,” ket sakbay a naigawid ti baket, nagammatannan ti kasla gemgem a banag iti sikiganna ngem uray la a napakiet ta nalukneng daytoy. Rugit gayam ni Bin Laden, tay asona a gudgod!
Ad-addan ti pungtotna a nagdiretso iti bubon. Manen, gapu ta dina kitkitaen ti dalanna, nabaddekanna tay Mr. Clean with calamansi scent a sabon ti inana ket naibalat a kasla pilat iti kabatuan a pagkulkuladaan.
“Annay!” inriawna ti sakit a nariknana.
“Ania ti kukuem aya!” tumanabutob ni Baket Delilah a napan nangatibay iti unico hijona a simrek iti kalapaw.
Eugene Garcia Jr. ti sibubukel a naganna. Isu ti kakaisuna a bunga ti innarasaas da Baket Delilah ken daydi Dios ti aluadna a Eugene Sr., Hawayano a taga-Dammay, Santa a naisar-ong iti Ballesteros, Cagayan idi tartaraudi ti dekada 60s bayat ti panagsapulna iti asawaenna iti maikadua a gundaway.
No apay nga agnaedda nga agina ita iti kalapaw gapu dayta iti panangibabawi dagiti annak ti Hawayano iti umuna nga asawana kadagiti amin a sanikua daytoy kalpasan a naatake bayat ti romansada iti kalaplapsatanna idi a ni Delilah. Adu ti agkuna a nagtomar iti Viagra isu a naatake a dina oras.
Agtawenen ni Eugene Jr. iti tallopulo ket walo ngem awan pay ti kaulesna. Kasla naawanen ti essemna nga agarem kalpasan nga insina ni Roselily. Nagbasa met idi iti Memong de la Hayblad College of Engineering. Addan iti maikatlo a tawen ti kursona a kinainhiniero sibil idi insungsong ti kakaisuna a gayyemna a ni Godofredo Palacay Jr. a mapan agestambay iti Emiliana Videoke Bar a nakaigapu iti didan panagturpos iti kolehio.
Sabagay, mainaig met laeng iti kursoda ti trabahoda ita. Peon iti konstruksion ni Eugene idinto a certified a kobrador ti hueteng ni Godo.
Mayat man ngamin ti panagdengngegna iti birngasda kenkuana a Videoke King ta uray kasla nabartek a tukak ti bosesna, kababaan ti 98 a gradona gapu iti pigsa ti riawna iti mikropono. Paboritona a kantaen tay “Tukso, Layuan Mo Ako” nga iranrantana nga ipangngeg ken ni Emiliana, ti balkat a makinkukua iti bar a patay na patay kenkuana.
(Adda tuloyna)

robotstxt: allowed

filter: keep


text:
“EDONG,” riniingnak ni uliteg iti dayta a malem. Nakauldagak iti papag iti sirok ti nalayog a salamagi iti amianan ti balay.
“Kaska met la Intsiken, ‘liteg.” inyisemko nupay iti unegko ket masemsemak iti pannanakasinga ti turogko. “‘Da ‘ya agarem met iti alas tres?”
“‘Ta ‘diay taltalon,” kinunana ket timmallikuden.
Aramidenmi ngata, aya, idiay taltalon? Naglimpion san ti ulona, apo. Agringkon ngatan kadagiti mulada a birhinia. Ngem apay a nakakras helmet met?
“Agpraktis man datao nga agpasang-at iti tambak.” kiniddayannak.
Nadadael ti ulo ti lakayen, kinunkunak laengen nga aglinglingaling.
Apagtapogmi pay laeng iti kataltalonan, naibalatkamin. Dinanto met kitkitaen ti dalanmi. Ti met ngamin balasang ni Tang Gorio a nakapugiit nga agsugsugot iti tabako ti turong dagiti matana. Naiyabut la ket ngarud ti kamauna a pilid ti motorsiklo. Imbag la ketdin ta naisigkatmi dagiti sakami ta no saan, sigurado nga agtaraken datao iti dugol ken dungir.
“Tsiken, balong!” pasaray igarakgakna. Sabagay, uray kano idi agtutubo ket nalaingen nga agpasang-at kadagiti tambak. Naisardengna daytoy nga aramidna sipud nagasawa. Tuladenna amin a mabuybuyana iti sine ken motocross.
Pinadasna a palagtuan ti pagatsellang a tambak ngem naibalat.
Saan la a pasang-at ti inubrana. Patalaytayanna pay dagiti akikid a tambak. Agkaragistayan matumba. Natimbeng pay laeng dagiti takiagna. Palakpakak met a pangar-artiokko. Yad-addana met ti agpabilib. Pasang-atanna payen dagiti nababa ti pempenna a garami.
Sinardenganna ti nasurok sangatao a pempen ti garami. Tung-ed a tung-ed. Ammok lattan ti aramidenna idi ipasarangna kaniak ti naipangato a kanawan a tangan ti imana.
“‘Nia, ‘liteg, pasang-atanyo deta?” Isarsaraknan a talaga ti karadkadna, indayamudomko.
“Kayangkaya, balong!”
Inikkak iti saggaysa a reppet iti pagtapuakanna ta sagdudua a pulgada ti rengngat ti daga.
Uray no agludonkayon. Pakawanem, Apo! naitanamitimko. Nadadael ti ulo daytoy a lakayen. Bassit la a kamali, sigurado a ni lakay Itong a mammullo ti pangitulodak kenkuana.
“Nangaton sa met unayen, uliteg?” impakdaarko.
“Puonay a danagmon, balong,” ket pinaburbornan ti motorsiklo. Binuelluanna iti sangagasut a metro.
Dumalagudog ti barukongko. Apo San Esteban, tarabayenyo koma ‘toy kanagnaganyo. Paatrasen ti inna panaglakay.
Insiwet ti patarayna. Kasla mapisang ti tambotso iti panangpikarna iti motorsiklo. Tinakderanna ti motorsiklo idi agarup lima a metro laengen ti kaadayona iti andamio. Ngem idi addan iti tapaw, nagreggaay ti pempen. Dina nabalanse ti bagina ket nagluludonen ti tao, motorsiklo ken garami.
Tinarayko nga inarayat. Agan-anikki iti nakaipuruakanna. Uray la ikukotna ti asugna. No saan la a nakahelmet, sigurado nga agtaraken iti dugol. Binatakko. Agar-arukong nga inturongko iti pempen. Inyiladna. Inyunnatna dagiti takiagnaken sakana.
“Nablokay sa metten, ‘liteg?”
“Saan, balong, kumporme laeng met a, ti panagulog iti motorsiklo,” nagkatawa ngem nasuprak. Nakudkodko la ket ngarud ti di met nagatel a tuktokko.
ITI KADARATAN ti simmaruno a nagpraktisanna. Kasla agsandstorm ti pamay-anna iti igid ti karayan. Pasaray agpasikig. Kanayon a matumba ngem dina iginggina.
“Nagpinget ket ni Iban Kilabbanen, aya, apo,” kinuna ni Mang Siyyong Bulding nga agpaspastor iti urbonan a baka iti sirok ti narukbos a mansanita a mangbuybuya ken ni uliteg.
Iti naminsan a panagkamali ni uliteg iti teppang, nagsinadan iti motorsiklo. Naikarangukong ti motorsiklo iti remmeng dagiti kandaruma, naitapuak met ni uliteg iti karayan.
Tinarayko. Amangan ket no iti rama ti nakaikarangukonganna. Numona ket pasig a sanga ti kamantiris dagiti pandag. Sigurado la ketdi a mabunubonan iti siit. Namak payen no iti puser ti nagtupakanna? Yad-adayom, Apo!
“‘Pay, kuaenyon, ‘liteg?” Iti rama nga agpayso ti nakaikarangukonganna. Adu ti garumiad iti rupana. Naimbag ta nakadiaket iti maong. No saan, nabunubonan la ketdi dagiti takiagna iti siit.
“Makadigdigosak! Umayka ketdin, balong, ta agkammelta!” kunana pay laeng ket napangangaak la ket ngarud a nangtaliaw ken ni Mang Siyyong nga aggargarakgak a mangitudtudo ken ni uliteg.
AGNGADALEN ni uliteg iti bartekna iti dayta a sumipnget. Ngem sige pay laeng ti lastogna. Sigurado kano nga adda yalatna a premio iti 5thOpen Motocross inton piestami, tallo pay nga aldaw manipud ita. Dagiti traysikelan a taga- San Antonio, Nanguneg ken San Pedro ti kasanggana iti parkingan iti ili.
Nataliawmi ti dua nga agpalpalagto iti motorsiklo kadagiti buntuon dagiti darat ken bato iti abay ti kamada ti tabla ken landok. Dinayawmi ti ar-aramiden dagiti dua a kutokuto iti motocross.
“Haya me’ ti hek-elko, a, yor,” ingngadal ni uliteg ket pinaburbornan ti motorsiklona. Inatipak ngem rinungiitannakami.
Pinanggepna a pasang-atan ti kangatuan a buntuon dagiti bato, ngem saanna a natimbeng ti nagpalig a motorsilo. Naikarangukong iti kamada dagiti landok. Imkis dagiti nakakita.
ADDAN iti opsital ni uliteg idi makapuot. Bambantayak.
“Nasakit ti sellangko, baket,” inyasug ni uliteg idi dumteng ni ikit. Agalenna dagiti parte ti bagina a natudok iti landok.
“Gunggonam!” indil-ag ni ikit. “Tadtadekto pay la ket ta kuam ta yappankot’ paltat!”
Saan a nakatimek ni uliteg. Aglalo ngatan no ipadamagko a binalsigen ni ikit ti motorsiklona sana inlako iti por kilo kadagiti aggatgatang iti landok. ##


text:
Monday, March 30, 2015
AGTULTULOY TI PANAGDALUS ITI KALSADA KEN PASILIDAD TI LGU ITA A SEMANA SANTA
Cabugao, Ilocos Sur – Tumultulong ti grupo ti Clean and Green Program ti Munisipio nga agdalus kadagiti kalsada ti Poblasion nangruna kadagiti Processional Routes, Pasilidad ti Munisipio (Parke ken Plaza) tapno naan-anay ti pannakalinis ken pannakapapintas ti buya ti aglawlaw.
Kangrunaan a maikkan ti mentenansia ti panagdalus ket iti Cabugao Central Park (CCP) a daydaywen ti umili ken bisita iti aldaw ken sardam kasta met idiay NISTC Public Market a paggatanganda iti kasapulanda.
Iti sabali a bangir, agtultuloy met a mamantener ti kinadalus ken sanitasion dagiti pasilidad nga usaren ti sapasap nga aggatang iti NISTC Public Market.
Segun ken ni MENRO Edgar S. Balangatan, AT, agak-akem a dadaulo ti grupo a kalpasan a maiwakasda iti agsumbangir ti National Highway manipud iti Brgy. Sagayaden nga agpatingga iti Brgy. Pug-os ket makikoordinarda kadagiti barangay ti Poblasion tapno tumulongda nga agdalus iti igid ti kalsada.
Innayon ni MENRO Balangatan a monmonitorenda pay iti Cleanliness and Beautification dagiti pito a Coastal Barangays a kangrunaan a pagpasiaran dagiti Balikbayans/bisita iti summer months babaen iti pannakikammayetda kadagiti Opisiales ti barangay kadagitoy a lugar. Tumulongda pay a mangpalinis iti agsumbangir a paset ti National Highway iti agpa-Port Salomague.
Dagitoy nga aksion ken inisiatiba ket paset ti Direktiba ti Municipal Chief Executive ti ili iti agtultuloy a pannakaipakat ti panagdaldalus ken panangpapintas iti aglawlaw ti ili a pagsayaatan ken pakairanudan met laeng iti sapasap ken panagsagana iti pannakaselebrar ti Semana Santa ita a lawas, Marso 29-Abril 5, 2015. # (Web In-Action)
Kangrunaan a maikkan ti mentenansia ti panagdalus ket iti Cabugao Central Park (CCP) a daydaywen ti umili ken bisita iti aldaw ken sardam kasta met idiay NISTC Public Market a paggatanganda iti kasapulanda.
Iti sabali a bangir, agtultuloy met a mamantener ti kinadalus ken sanitasion dagiti pasilidad nga usaren ti sapasap nga aggatang iti NISTC Public Market.
Segun ken ni MENRO Edgar S. Balangatan, AT, agak-akem a dadaulo ti grupo a kalpasan a maiwakasda iti agsumbangir ti National Highway manipud iti Brgy. Sagayaden nga agpatingga iti Brgy. Pug-os ket makikoordinarda kadagiti barangay ti Poblasion tapno tumulongda nga agdalus iti igid ti kalsada.
Innayon ni MENRO Balangatan a monmonitorenda pay iti Cleanliness and Beautification dagiti pito a Coastal Barangays a kangrunaan a pagpasiaran dagiti Balikbayans/bisita iti summer months babaen iti pannakikammayetda kadagiti Opisiales ti barangay kadagitoy a lugar. Tumulongda pay a mangpalinis iti agsumbangir a paset ti National Highway iti agpa-Port Salomague.
Dagitoy nga aksion ken inisiatiba ket paset ti Direktiba ti Municipal Chief Executive ti ili iti agtultuloy a pannakaipakat ti panagdaldalus ken panangpapintas iti aglawlaw ti ili a pagsayaatan ken pakairanudan met laeng iti sapasap ken panagsagana iti pannakaselebrar ti Semana Santa ita a lawas, Marso 29-Abril 5, 2015. # (Web In-Action)
Posted by Bayan ng Cabugao, Ilocos Sur at 8:00 AM
Subscribe to: Post Comments (Atom)


text:
Kalintegan ti tungtongan, daytoy ti ikkis ken ilablaban ti Pride, maysa a komunidad dagiti lesbian (tomboy), gay (bakla), transgender (nagbaliw iti mabagbagi) ken bi-sexual (hermaphrodite, agpada nga addaan) wenno maw-awagan iti LGTB. Maysa a worldwide wenno sangkalubongan a grupo ti Pride. Maibilang ti grupoda a kas komunidad.
Iti agdama, addan duapulo ket uppat a nasion a nangbigbig iti legal a panangbigbig iti panagtipon (legal recognition of union) ti same-sex. Adda met siam nga estado ti USA nga agdedebate pay laeng iti daytoy nga isyo.
Ngem itay Mayo 15 itoy a tawen, inaprobaran ti Estado ti California, ti same-sex marriage. Simmaruno ti Colorado iti Massachusetts a nangaprobar iti same-sex marriage idi 2004.
"We cannot accept the view that Amendment 2's prohibition on specific legal protections does no more than deprive homosexuals of special rights. To the contrary, the amendment imposes a special disability on those persons alone. Homosexuals are forbidden the safeguards that others enjoy or may seek without constraint," kastoy ti insurat ni Justice Anthony Kennedy iti desision para iti U.S. Supreme Court.
Iti agdama, addan innem a nasion a mangipalubos iti same-sex marriage. Immuna ti Norway, sinaruno ti Belgium sa ti Canada, Spain, The Netherlands ken South Africa.
Nakadidillaw ditoy ti Spain. Daytoy a pagilian ti nangiyam-ammo iti kristianismo iti pagiliantayo, ngem maysa kadagiti innem a nasion a nangilukat ti ridawna iti panagkallaysa ti same-sex.
Nupay kasta, adun dagiti nasion a nangbigbig iti legal a panagtipon (legal union) ken cohabitation (panagdenna iti maymaysa a bubong) ti same-sex.
Dagitoy sumaganad dagiti isyo nga imparang dagiti kontra iti same-sex marriage:
1. Maysa nga institusion ti kallaysa ket para laeng iti lalaki ken babai.
2. Ti same-sex ket dida makapatanor iti anak
3. Immoral
4. Pro-creation ken pannigurado iti panagtultuloy ti sangkataoan
5. Dadaelen ti same-sex marriage ti kinasagrado ti institusion ti kallaysa
6. Di pay napadasan a social experiment
7. Panagraira ti incest, bestial marriage, polygamy ken kaarngina
8. Maysa laeng daytoy nga espesial a kalintegan a saan a maibilang a napintek a kalintegan
9. Pannakaadda ti benepisio a kas iti opposite-sex
10. Pannakaipapilit ti kalinteganda nga agkallaysa iti simbaan a kontra iti pagalagadan ti simbaan.
Saggaysa a kinontra dagiti mangidardarirag iti same-sex marriage dagiti nadakamat iti ngato:
1. Maysa nga institusion ti kallaysa ket para laeng iti lalaki ken babai. Saan a nalawag ti depinision ti balikas a marriage no sino ti ‘sino’ ken dagiti mabalin ken makabael nga agkallaysa, a kas iti asino ti agtagikua iti kuarta iti uneg ti bangko, ti nagdeposito wenno ti bangko.
2) Ti same-sex ket dida makapatanor iti anak. Saan a balido nga argumento daytoy. Kasanon ti babai ken lalaki a nagasawa ken dida naaddaan iti anak, agsinada? Maysa a nakakatkatawa nga argumento nga awan ti pakaibasaranna, kuna dagiti kontra iti same-sex marriage. Uray kano dagiti LGTB ket kabaelanda ti agpatanor iti anak babaen ti panangadaptarda iti ubing. Saan nga agbatay ti isyo ti panangpatanor iti ubing iti lalaki ken babai no di iti ayat ken pammateg. Adda dagiti nagannak a naulpit, nangbaybay-a ken nangpanaw kadagiti annakda ken adda met dagiti LGTB a nadungngo kadagiti ubbing lalo kadagiti nagampon ken nangibilang a kas anakda ti amponda.
3) Immoral. Kuna ti Biblia? Saan laeng a Kristianismo ti major religion iti lubong. Saan a maikanatad nga isyo ti panangibasar iti Biblia ta saan met a kameng amin nga LGTB iti kristianismo. Adda makunkuna a separation of the church and the state ken freedom of religion.
4.) Pro-creation ken pannigurado iti panagtultuloy ti sangkataoan. Saan latta a balido a rason daytoy, kuna dagiti kontra. Kasanon dagiti lupes ken saan a makaanak a lalaki wenno babai, mapalubosanda nga agassawa wenno agkallaysa? Saan met kano nga endangered species ti tao, kinapudnona, nagdaras pay ketdi nga umadu ti populasion.
(Maigibusto)


text:
Dagus met a nakikoordinar ni Mrs. Paz iti DENR-CENRO Vigan City ket immay ni Mr. Antonio T. Patol, Jr., Ecosystem Management Specialist ket kinaduana a napan iti Brgy. Namruangan ita nga Agosto 22, 2012. Tinarabay ida ni Brgy. Captain Gorospe ken lumugar ditoy iti pannakaibulos ti nabiag-baybay tapno maisubli iti kadanuman kalpasan ti panangirekord ni Mr. Patol ti detalye (pakabuklan) ken ladawan ti Green Turtle.
Imbatad ni Mrs. Paz nga nairuamen dagiti agnaed iti igid ti baybay ti ili a Cabugao a protektaran no adda “endangered specie” a maisadsad iti igid wenno maitakdang gapu iti agtultuloy a kampania ti Gobierno Munisipal agraman dagiti maseknan nga Ahensia iti nasamay a pannakaprotektar kadagitoy a nabiag a masaluadan. # (Web In-Action)


text:
Credit Access wenno Credit Polution?
June 17, 2008 4 Comments
Daytoy man kakabsat ti pakakumikomak itatta. Dakkel a karit iti kooperatibami ti sungbat daytoy: Credit Access wenno Credit Polution?
Idi ken uray pay ita, dakkel a parikut ti pangalaan ti nayon a pagpuonan dagiti mayat wenno mangirugrugi ti bassit a pamastrekan. Gapu iti daytoy a panagkasapulan, adu dagiti nagrusing a pagpautangan. Adu dagiti namuonan ti panagpautang.
Ngem, ania kadi ti gagem wenno panggep dagitoy? Adu dagiti mayat a tumapog iti daytoy a kalse ti negosio gapu ta dakkel ti kuarta iti daytoy a pamastrekan. Ngarud ti gagem ti panagpautang ket tapno kumittab ti dakkel a rate of returns.
Ditoy paggargarawan ti kooperatibami, addan nasursurok a 30 nga institusion wenno individual a mangit-ited ti credit access kadagiti agkasapulan. Saan ngaruden a parikut ti credit access no di ket nagbalin a credit polution.
Credit polution kunak ta ngarud adu la unayen ti tumarayan dagiti padak a marigrigat. Umutangak ditoy, umutangak didiay. Ket ti ngudo ti aldaw, masarakan laengen dagiti padak a marigrigat ti bagina a nailumlom ti gayunggayong ti kinakurapay. Nagbalin a nalaka a bisio ti umutang ket kalpasan a maigamer ti bagi, marunot ti biag nga agbayad ti utang agraman pay ti interestna ken amin a multa a mabalin a maipatay ti gatad a nautang.
Kasla biddut ngaruden ti sobra a kinalaka ti panagutang (proseso) ngem nangina met ti interest. Ti umut-utang ket agnanayonto nga adipen ti agpapautang.
Ti tignay kooperatiba a paggargarawak, umuna a maisuro ti panagsalimetmet. Isu daytoy ti umuna a panggep ti kooperatiba. Mapatan-ay ti biag babaen ti pannakapaadda ti umiso nga urnong. Ti urnong (savings) ket isu ti mangited ti bileg ti tunggal individual a miembro (people empowerment). Maaddaan ti bileg kunak ta ngarud no adda umiso nga urnong ket saanen a manumtumbalay nga agbubulod ti maysa a miembro no kasta nga adda emergency a kasapulan. Mapukaw ngarud ti apan panagbulod ti kaarruba wenno dagiti babaknang ken kangrunaanna, ti panagdawat manipud kadagiti politiko a ti nakaisalda ket isu ti masakbayan dagiti annak. No umutangka manipud ti kaarrubam, mataginayonto nga adda “utang a naimbag a nakem”. No iti met politiko, maisalda met ti wayawaya nga agpili ti tumutop nga tao nga agserbi ti ili. An’a ngarud ket no “tinulongannaka ni mayor” a ket masapul met nga ibotosmo, he he he. Apo kunam pay a ketdi.
Saan kadi a bileg met no makuna a saan tayo nga apan agpakpakaasi?
Kasano ngarud a maaddaan kami ti urnong no kurang pay met a pamedped ti bisin dagiti makaramutan dagitoy sangapulo a ramaykon, kunayo? Iramanko pay ketdin dagitoy sangapulo manen a ramay ti sakak? Ipangalko pay ketdin… ha, ngem, isu met la nga isu ti biag?
Kastoy kunami: Ammomi nga ipangpangal tayo ti rigat. Isu ngarud nga ikkandakayo ti bassit a nayon ti puonan tapno dumakkel met ti maibaut a kapital, ket, ngarud, sapay koma, dumakkel met ti maganar. No dumakkel ti maganar, maaddaan tayo ti sobra ket isu ngarud daytoy ti maurnong.
Iti daytoy a panggep, inrugi ti kooperatiba tayo ti microfinancing. Ti target: babbai nga addaan bassit a pamastrekan. Mabungay ti maysa a sentro sadiay ayan ti purokda. Maidanon ngarud ti banko sadiay purok. Mapabileg daytoy a sentro a kas social center, financial center, cultural center, educational center ken political center. Ket no agballaigi, maaramid a kooperatiba. Ditoy sentro, matratar dagiti kunatayo a domestic violence, gender issues, livelihood projects, simple bookkeeping, literary pieces, social issues ken political issues.
Dagitoy kakabsat ti pakakumikomak kadagiti napalpalabas nga al-aldaw. Madama ngarud nga iyar aramidak ti blogsite daytoy a punto. On going kunak man idiay http://tagudincoop.wordpress.com


text:
Kasapulan ti umno a nutrision para kadagiti kaan-anakna ken agpaspasuso saan laeng tapno maisubli dagiti naawan iti bagi ti ina gapu iti panagsikog ken panaganakna no di pay tapno maanduranna ti panagpasuso ken panangaywanna iti maladaga. Kangrunaan unay ti panagpasuso ta ti taraon ti ina ket isu met laeng ti susuen ti maladaga. No nasalun-at ti ina, nasalun-at met ti maladaga. Segun kadagiti eksperto ti salun-at, kasapulan a nayonan ti ina ti enerhiana, bitamina, minerals ken danum.
Saan a baybay-an ti bagi kadagiti umuna a bulbulan ti maladaga. Nasalun-at a taraon, adu a pannaturog ti masapul tapno makabael ti bagi iti panagaywan ken panagpasuso.
Ania ngarud ti masapul a kanen ti ina nga agpaspasuso?
Kuna ti Women Fitness website, tapno nawadwad ken nasalun-at ti gatas para ti maladaga, masapul ti ina ti ekstra a 500 calories ti kada aldaw. Malaksid no sobra ti kinadagsenna. Ket no agpasuso iti singin, masapulna ti 600-1000 calories kada aldaw a mainayon iti taraonna. Masapul nga ad-adu ti inumenna malaksid ti alkohol ken adda caffeinna. Mangipauneg iti ekstra a calcium, agbalin a 1,250 mg ti inaldaw a maala iti dua a pints ti skimmed milk wenno uppat a 200 g a yoghurts.
Siguraduen nga addaan ti taraon iti iron, zinc, magnesium, bitamina D, E ken folic acid. Saan a mangan iti mamitlo laeng no maminlima wenno innem a beses ti kada aldaw. Saan a mangipauneg iti tabako, alchohol ken caffeine. Masapul nga aggapu ti nutrision iti taraon. Ngem no agkurang dagiti kasapulan a bitamina wenno minerals mangipauneg kadagiti dietary supplements. Ti de kalidad ken balansiado a dieta ti masapul ti agpaspasuso ken kaan-anak nga ina.#


text:
Plantilia:Ammom kadi/Nobiembre 11< Plantilia:Ammom kadi
- ... a ti Washington, D.C. (nailadawan) ket nabangon kadagiti daga a sagut manipud kadagiti estado ti Maryland ken Virginia?
- ... a ti Hangul a panagsurat ket napartuat idi las-ud ti Joseon a Dinastia idi 1443, ken isu pay laeng ti opisial nga abesedario ti Korea?
- ... a ti Partido Republikano ket isu kaaduan a nangituray kadagiti nailian a politika ti Estados Unidos idi paset ti panawen ti 1860-1932?
- ... a ti ariwanas ket buklen dagiti bituen ken dagiti estelar a tidda, interestelar a pamay-an ti alingasaw ken tapok, ken ti nagisit a banag ?
- ... a ti init ket mangbukel ti agarup a 99.86% iti dagup a masa iti Sistema a Solar?


text:
MANGANGAY ti League of Provinces of the Philippines iti emerhensia a miting iti mabiit tapno maammuan no ania ti pagtaktakderan a posision dagiti kameng.
Daytoy ti impakaammo ni Gov. Luis “Chavit’ Singson, chair ti nasao a gunglo dagiti agtuturay iti probinsia, itay nabiit iti sanguanan ti kabar-baro a tignay a mangiduron iti charter change babaen ti maysa kadagiti wagas nga intuding ti Konstitusion kas iti people’s initiative, constituent assem-bly wenno constitutional convention.
Kinuna ni Singson a napag-aanamonganda ken ni Bohol Gov. Eric Aumentado, presidente ti gunglo, ti pannaka-angay ti miting tapno maam-muanda ti pudpudno a kari-rikna dagiti kamkameng mainaig iti pannakabalbaliw ti konstitusion.
Innayonna a kalpasan ti open forum, pagbubutosanto dagiti kamkameng no iduronda ti charter change babaen iti maysa kadagiti ipalubos ti Konstitusion a wagas.
Itay nabiit, indeklara ni Pres. Arroyo ti agtultuloy a pana-ngiduronna iti charter change iti baet ti panangibasura ti Korte Suprema iti petision ti Union of Local Authorities of the Philippines (Ulap) ken ti Sigaw ng Bayan a panna-kabaliw ti konstitusion babaen ti people’s initiative ken ti nadiskarada a constituent assembly nga impagna ti Kamara.
Kinuna ti Malakaniang a silulukat iti aniaman a wagas a pangbaliw iti konstitusion.
Naammuan a panggep dagiti gobernador a konsultaen dagiti kailianda a pakairamanan dagiti lider ti barangay, grupo sibil ken dagiti opisial ti Simbaan tapno ammuenda ti pagtaktakderan dagitoy mainaig iti charter change.
Kinuna ni Singson a kayatda a maammuan ti sentimiento dagiti tattao mainaig iti Cha-Cha idinto nga inyunay-unayna a dagiti gobernador ti kasayaatan iti posision a makarukod iti pagayatan dagiti umili.
Innayon ti gobernador a kayatda a saan a mangbingay daytoy nga isyo no di ket mangkaykaysa kadagiti tattao.
Kadagiti immun-una nga interbio iti gobernador, imbatadna a saan a pabor iti unicameral a parliamentaria agsipud ta dagiti laeng babaknang a politiko ti makabalin nga agbalin a kameng ti parliamento.
Kinunana pay nga iti babaen ti nasao a porma ti gobierno, saanton a dagiti tattao ti mangpili dagiti panguloda no di ket dagiti kameng ti parliamentaria.
“Nasaysayaat met laeng no dagiti umili ti mangbutos iti mangidaulo kadakuada,” kinuna ni Singson.
Inyunay-unay ni Singson a pabor iti pederal a presidensial a porma ti gobierno .
Kabayatanna, maipagarup a rinugianen ti Kampi, partido ti Presidente ken ni dati a dadaulo daytoy, ni DILG Sec. Ronaldo Puno, ti kampania kadagiti lokal nga agtuturay a mangipilada iti maikadua a petision iti Commission on Elections para iti people’s initiative.
Nupay kasta, simple laengen ti petision ta agbalin ti kongreso a unicameral iti babaen met laeng ti presidensial a sistema. ##


text:
“ADDAN sa anabaab? Partakak ngarud ta amangan no maabutandak. O mangrisut iti amin a punial! adtoy ti kalubanmo; makapaginanaak iti ipupusayko…” (Maidasay iti barukong ni Romeo.)
Nayulog iti Iluko a maysa kadagiti maudi a linia wenno binatog iti “Romeo and Juliet”, a sinurat ni William Shakespeare, kalatakan ngata a dramaturgo iti lubong. Binagsol ni Juliet ti bagina iti punial ni ipatpategna unay a Romeo agsipud ta nadatnganna daytoy a nagpakamatay babaen iti yiinumna iti sabidong.
(Premiado a mannurat ken mangisursuro daydi WVA ket adu dagiti sarita, daniw ken salaysayna ti nangabak ken impablaak ti Bannawag ken dadduma pay a magasin iti Kailokuan. – Ed)
“ADDAN sa anabaab? Partakak ngarud ta amangan no maabutandak. O mangrisut iti amin a punial! adtoy ti kalubanmo; makapaginanaak iti ipupusayko…” (Maidasay iti barukong ni Romeo.)
Nayulog iti Iluko a maysa kadagiti maudi a linia wenno binatog iti “Romeo and Juliet”, a sinurat ni William Shakespeare, kalatakan ngata a dramaturgo iti lubong. Binagsol ni Juliet ti bagina iti punial ni ipatpategna unay a Romeo agsipud ta nadatnganna daytoy a nagpakamatay babaen iti yiinumna iti sabidong.
Kastoy ti nayababa a pakasaritaan ti naindaklan nga ayan-ayat da Romeo ken Juliet. Kakaisuna nga anak ti Pamilia Montague ni Romeo, ken ni Juliet met kadagiti ag-Capulet. Nasaem ti gura ken agkabusor a mortal dagiti ag-Montague ken ag-Capulet iti estado ti Verona. Nupay arig-aggubat dagiti pamiliada, nasangal latta ti ayan-ayat da Romeo ken Juliet. Nagkasarda a sililimed babaen ti panangannong ni Prayle Laurence, gayyem ken kaunay-unayda.
Maikamano laeng nga aldaw kalpasanna, nagririnnana dagiti ag-Montague ken ag-Capulet iti kalsada. Grabe ti sugat ken saan a naisalakan ti mangngagas ni Mercurio, kasinged ken kasinnaranay dagiti ag-Montague. Dimteng ni Romeo ket kinarangetna ni Tybalt a nangpatay ken ni Mercurio. Dinuyok ni Romeo iti rapier wenno akikid ti tademna nga espada ni Tybalt ket nagudas daytoy. Kaanakan ni Lakay Capulet ken kasinsin ni Juliet ni Tybalt.
Makapungtot unay ti prinsipe agsipud iti panagraranget manen dagiti ag-Montague ken ag-Capulet iti kalsada. Adun nga unget ken pamagbagana kadagitoy. Mabutbutengen dagiti umili gapu iti riribuk nga itden dagiti dua nga aggubgubat a pamilia. Pinabirokna ni Romeo. Pannakaibelleng iti sabali a pagilian ti inyetnagna a dusa.
Rinanta ni Romeo ni Prayle Laurence. Dina kayat ti maibelleng iti ruar ti pagilianda. Impatigmaan ti naanus ken mannakaawat a prayle a mapan aglemmeng ni Romeo sadiay nasulinek a Mantua pagur-urayanna iti ilalamiis ti ulo ti prinsipe. Tulongannanto ni Romeo a dumawat iti pammakawan ti prinsipe. Ket kasdiay ngarud ti inaramid ni Romeo.
Bayat ti kaawan ni Romeo, pilpiliten dagiti agassawa a Capulet ti anakda a ni Juliet a makiasawa ken ni Konde Paris. Madi ni Juliet ta ni laeng Romeo ti ay-ayatenna. Naginmamayat tapno di madegdegan ti luksaw kenkuana ti amana. Naidar-daras ti naituding nga aldaw a panagkasarda iti konde.
Nagpaibagnos ni Juliet ken ni Prayle Laurence no ania ti nasayaat nga aramidenna. Impalgak ti prayle nga adda iduldulin daytoy a draught wenno mara-arak a pagpaturog iti napaut. Iti kinabileg ti birtudna, temporario kano nga agsardeng ti pitik ti puso agraman dagiti ur-urat. Bum-sag ken kasla naglibas ti dara iti rupa. Awan dumana iti maysa a talaga a bangkay ngem agungar met laeng ti imminum kalpasan iti sumagmamano nga oras.
Nagtulagda a kasta ngarud ti aramiden ni Juliet. Pinakaammuan ni Prayle Laurence ni Romeo idiay Mantua. Inlawlawagna a naimbag iti baro ti napanunotanda a pamuspusan ken sikap. Umayto a sililimed ni Romeo tapno tubtobenna ti panteon ni Juliet. Yaon ken iruarna ti pagarupenda a bangkay ni Juliet. Inton agungar ni Juliet, kadua ni Romeo ti balasang nga aglibas ken agturong idiay Mantua.
Kabigatan ti kasar da Juliet ken Konde Paris, nasangatan ti kaamaan nga ag-Capulet a maysa a bangkay ti kakaisuna a balasangda. Pirmi a leddaangda a nangipumpon ken ni Juliet.
Iti Mantua, nadamag ni Romeo ti kellaat a pannakatay ni ipatpategna unay a Juliet. Dina metten kayat ti agbiag pay. Pinilitna ti maysa nga apothecary wenno kemiko, a mangilako kenkuana iti nabileg a sabidong. Iti ipapatayna, masapul a maimassayag a kaabay ni Juliet. Di nagtaktak a nagsubli iti Verona.
Iti pagipumponan iti arubayan ti simbaan, tinubtob ni Romeo ti panteon ni Juliet. Apaman a nainumna ti naibote a sabidong, simrek iti panteon sa nagidda iti abay ti bangkay ni ingungotenna unay a Juliet. Natubtobnan idi husto a sumangpet ni Konde Paris.
Adda awit ni Konde Paris a sabsabong tapno iruknoyna iti panteon ni Juliet. Nadatnganna ti ar-aramiden ni Romeo. Nakapungtot. Dina ipalubos a singaen ti asinoman ti bangkay ni Juliet nga ay-ayatenna!
Nakipakpakaasi ni Romeo ken ni Konde Paris a di koma pakibiangan ken paglan daytoy iti ar-aramidenna. Ngem saan a pinatgan ti konde, isu a kapilitan a sinalakniban ni Romeo ti bagina. Iti panagrangetda, napatayna ni Konde Paris.
Imbanag ni Romeo ti immayanna iti Verona. Intangad ken pinaatianna ti awitna a bote ti sabidong. Apagbiit ti isasamay ti nabileg a sabidong ket naarinuknok ken nagsatan iti anges ni Romeo.
(Adda tuloyna)


text:
Irak
Nagsasabtan: 33°N 44°E / 33°N 44°E
Ti Irak (/ɪˈræk/ or i/ɪˈrɑːk/; Arabiko: العراق al-‘Irāq); opisial a ti Republika iti Irak (Arabiko: جمهورية العراق (tulong·paammo) Jumhūriyyat al-‘Irāq, ket maysa a pagilian idiay Akinlaud nga Asia a makaisakop ti kaaduan ti amianan a laud a patingga iti kabanbantayan ti Sagrose, ti akindaya a paset iti Siriano a Let-ang ken ti akin-amianan a paset iti Arabiano a Let-ang.[5]
Ti Irak ket nabeddengan babaen ti Siria iti amianan a laud, ti Turkia iti amianan, ti Iran iti daya, ti Hordania iti abagatan a laud ken ti Kuwait ken Saudi Arabia iti abagatan. Ti Irak ket addaan iti akikid a paset iti aplaya nga agrukod ti 58 km (36 mi) idiay akin-amianan ti Golpo a Presiano. Ti kapitolio na a siudad ket ti Baghdad ken isu daytoy ti sentro a daya iti daytoy a pagilian.
Ti Irak ket addaan kadagiti dua a kangrunaan a karayan, ti Tigris ken ti Euprates, dagitoy ket agayosda iti tengnga ti Irak, agay-ayos dagitoy manipud ti amianan a laud nga agpaabagatan a daya. Dagitoy a karayan ket mangited ti Irak ti pannakabaelna iti agrikultura a dagdaga a maigiddiat kadagiti kadaratan a kaaduan a naisakop iti Akinlaud nga Asia.
Ti Irak ket naam-ammuan babaen ti Griego a toponimo ti 'Mesopotamia' (Daga a nagbaetan iti dua a karkarayan) ken natagtagitaon dagiti nagtultuloy ken nagsasaruno a sibilisasion manipud idi maika-6 a milenio SK. Ti rehion a nagbaetan ti karayan Tigris ken Euprates ket masansan a makunkuna a kas ti duyan ti sibilisasion ken ti nakayanakan ti panagsurat. Kadagiti nadumaduma a paset ti panawen iti pakasaritaanna, ti Irak ket sentro idin dagiti patneng nga Akadio, Sumerio, Asirio, ken dagiti imperio ti Babilonio. Daytoy ket paset pay idi dagiti imperio ti Akuemenida, Helenistiko, Partia, Sasanida, Romano, Rashidun, Umayad, Abasida, Mongol, Sapabida, Apsarida, ken ti Otomano nga Imperio, ken babaen ti Britaniko a turay a kas maysa a bilin ti Liga ti Pagpagilian.[6]
Dagiti moderno a pagbeddengan ti Irak ket kaaduan a namarkaan idi 1920 babaen ti Liga ti Pagpagilian idi ti Otomano nga Imperio ket nabiungbingay babaen ti Tulag ti Sèvres. Ti Irak ket naikabil idi babaen ti turay ti Nagkaykaysa a Pagarian a kas ti Britaniko a Bilin ti Mesopotamia. Ti monarkia ket naipatakder idi 1921 ken ti Pagarian ti Irak ket nakagun-od ti pannakawayawaya manipud ti Britania idi 1932. Idi 1958, ti monarkia ket natuang idi ken napartuat ti Republika ti Irak . Ti Irak ket tinengngel idi babaen ti Partido Ba'ath manipud idi 1968 aginggana idi 2003. Kalpasan ti maysa a panagraut nga indauloan babaen dagiti multinasional a puersa, ti partido Ba'ath ket naikkat idi iti kinabilegna ken natengngel dagiti adu a partido a panagbutos ti parlamento. Ti Amerikano a kaada idiay Irak ket nagpatingga idi 2011.[7] Ti Irak ket pagbalayan ti dua a kasantuan a lugar iti lubong kadagiti Shia: Ti Najaf ken Karbala.[8]
Etimolohia[urnosen | urnosen ti taudan]
Ti Arabiko a nagan nga العراق al-ʿIrāq ket naus-usaren manipud ti kasakbayan ti maika-6 a siglo. Adda dagiti nadumaduma a naisingsingasinga tinaudan para iti nagan. Ti maysa ket napetsaan iti Sumerio a siudad ti Uruk (Bibliko a Hebreo Erech) ken isunga kanungpalan ti Sumerio a tinaudan, gaputa ti Uruk ket isu idi ti Akadio a nagan para iti Sumerio a siudad ti Urug, a naglaon ti Sumerio a balikas para iti "siudad", UR.[9][10]
Ti Akin-baba a Mesopotamia ket kankanayon idi a tinawtawagan "ti daga tiIrak" iti Arabiko, a ti kaibuksilanna ket "ti nalames" wenno "naramutan ti nauneg a daga".[11] Idi las-ud tithe mediebal a paset ti panawen, adda met idi ti rehion a tinawtawagan ti ʿIrāq ʿArabī ("Arabiano nga Irak") para iti akin-baba a Mesopotamia ken ʿIrāq ʿajamī ("Ganganaet nga Irak"),[12] para iti rehion a mabirukan idiay Tengnga ken Akinlaud nga Iran.[13] Ti pannakaibaga ket naipakasaritaan a mairaman ti tanap iti abagatn ti Banbanatay Hamrin ken saan a nangiraman ti akin-amianan unay ken dagiti akin-laud unay a paset ti moderno a teritorio ti Irak.[14] Ti panangibaga a Sawad ket inusar pay idi iti nasapa a panawen ti Islamiko para iti rehion ti deposito ti sedimento ti karayan Tigris ken Euprates, a mangigiddiat iti namaga a desierto ti Arabia.
Dagiti nagibasaran[urnosen | urnosen ti taudan]
- ^ "CIA - The World Factbook". Cia.gov. Naala idi 2011-12-02.
- ^ a b c d "Irak". Internasional a Pundo ti Panguartaan. Naala idi 2011-04-21.
- ^ "World Bank GINI index". Data.worldbank.org.
- ^ "Human Development Index and its components. Human Development Report 2011" (PDF). UNDP.
- ^ "Ti Panakairangarang iti Pamunganayan para iti Nabayag a Pannakibiang iti Panakitinnulong ken Panakigayyem a Baetan ti Republika ti Irak ken ti Estados Unidos iti Amerika".
- ^ "Top 10 Battles for the Control of Iraq". Livescience.com. Naala idi 2009-03-23.
- ^ Basu, Moni (2011-12-18). "Nagpatinggan ti Makapatay a gubat ti Irak iti iruruar dagiti naudi a tropa ti Estados Unidos". CNN.com. Naala idi 18 Disiembre 2011.
- ^ On Point: The United States Army In Operation Iraqi Freedom - Panid 265, Gregory Fontenot - 2004
- ^ "Online e Diksionario ti Etimolohia". Etymonline.com. 1979-12-10. Naala idi 2009-03-23.
- ^ Halloran, John A. (2000). "Sumerio a Leksikon".
Ti nagan ti taga-ugma unay a siudad ti URUK- Ti Siudad ti Gilgamesh ket napartuat manipud ti siudad ti UR ken UK a naipagpagarup a kaibuksilan ti pannakaparsua(a-ku, a-Ki & a-ko. Ti Aramiko ken Arabiko a ramut ti IRQ ken URQ ket mangibagbaga kadagiti tributario ti ken mangibagbga pay ti kondensasion (ti danum).
- ^ Rassam, Suha (2005-10-31). Kristianidad idiay Irak: Dagiti Tinaudan ken Panagrang-ay aginggana iti Agdama nga Aldaw. Gracewing Publishing. ISBN 978-0-85244-633-1.
- ^ "Iraq – Britannica Online Encyclopedia". Britannica.com. Naala idi 2010-04-21.
- ^ "ʿERĀQ-E ʿAJAM(Ī)". Encyclopaedia Iranica.
- ^ Magnus Thorkell Bernhardsson (2005). Reclaiming a Plundered Past: Archaeology And Nation Building in Modern Iraq. Unibersidad ti Texas a Pagmalditan. p. 97. ISBN 978-0-292-70947-8. Naala idi 25 Enero 2013.
Ti pannakaibaga nga Irak ket saan a nangiraman kadagiti rehion ti Tikrit idiay Tigris ken idiay asideg ti Hīt idiay Euprates.
Dagiti akinruar a silpo[urnosen | urnosen ti taudan]
- Midia a mainaig iti Irak iti Wikimedia Commons
- Nailian a Sentro ti Midia ti Irak
- Presidensia ti Irak
- Gabinete ti Irak
- Parlamento ti Irak
- Pangulo ti Estado ken Kamkameng ti Gabinete
- Irak a naikabil iti The World Factbook (iti Ingles)
- Kitaen ti Irak iti Proyekto ti Nawaya a Direktorio (iti Ingles)
- Irak
- Dagiti pagilian ken teritorio nga agsasao ti Arabiko
- Nalames nga Immindayon
- Dagiti pederal a republika
- Lebante
- Dagiti estado a kameng ti GPAP
- Dagiti estado a kameng ti Liga ti Arabo
- Dagiti estado a kameng ti Organisasion ti Islamiko a Pagtitinnulongan
- Dagiti estado a kameng ti Nagkaykaysa a Pagpagilian
- Mesopotamia
- Dagiti pagilian ti Tengnga a Daya
- Dagiti pagilian ti Asideg a Daya
- Dagiti pagilian ti Golpo Persiano
- Dagiti estado ken teritorio a nabangon idi 1932
- Akinlaud nga Asia
- Dagiti pagilian ti Akinlaud nga Asia


text:
Amianan nga Aprika
Ti Amianan nga Aprika wenno Akin-amianan nga Aprika iket ti akin-amianan unay a rehion ti Aprika. No maipapan iti heograpia iti politika, ti panangipalawag ti Nagkaykaysa a Pagpagilian iti Akin-amianan nga Aprika ket mangiraman kadagiti walo a pagilian wenno terteritorio; ti Arhelia, Ehipto, Libya, Mali, Morocco, Sudan, Tunisia.[1] Algeria, Morocco, Tunisia, Libya and often Mauritania[2] ken ti Akinlaud a Sahara ken dagiti Magreb, bayat a ti Ehipto ken Sudan ket mangbukel ti Ginget Nilo (nanaganna manipud ti Karayan Nilo, nga addaan kadagiti dua a tributario; ti Puraw Nilo ken Asul Nilo). Ti Ehipto ket transkontinental a pagilian gapu ti Peninsula Sinai, a heograpiko a mabirukan iti Laud nga Asia. Ti Amianan nga Aprika ket mangiraman pay kadagiti dadduma a tagikua ti Espania (Ceuta ken Melilla ken dagiti bassit-usit nga isla ti Espania iti labes ti baybay ti Morocco). Ti Is-isla Kanaria ken ti Portuges nga Is-isla Madeira, idiay Amianan a Taaw Atlantiko iti amianan a laud ti nangruna a daga ti Aprikano, ket sagpaminsan pay a nairamraman iti panangikeddeng iti rehion.[3]
Ti pannakaigiddiat ti nagbaetan ti Amianan nga Aprika ken ti kaaduan ti Sub-Sahara nga Aprika ket historikal ken ekolohiko a nangruna gapu ti epektibo a napartuat a bangen babaen ti Desierto ti Sahara para iti kaaduan iti moderno a pakasaritaan. Manipud idi 3500 BCE, kalpasan ti kellaat a panagbalin a desierto ti Sahara gapu ti nagin-inut a panagbalbaliw ti panagtayyek ti Daga, daytoy a bangen ket kultural a nangisina ti Amianan manipud ti amin a paset ti kontinente.[4] Idi dagiti aglaylayag a sibilisasion dagiti Penisio, Griego, Romano, Muslim ken dadduma pay ket nangipalaka ti komunikasion ken ti panagakar iti ballasiw ti Baybay Mediteraneo, dagiti kultura ti Amianan nga Aprika ket nagbalinda nga asasideg a naisilpo iti Akin-abagatan a laud nga Asia ken ti Europa ngem ti Sub-Sahara nga Aprika. Adu pay ti impluensia ti Islam iti lugar, ken ti Amianan nga Aprika ket nangruna a paset ti Islamiko a lubong.
Dagiti nota[urnosen | urnosen ti taudan]
- ^ According to UN country classification here: http://millenniumindicators.un.org/unsd/methods/m49/m49regin.htm. The disputed territory of Western Sahara (formerly Spanish Sahara) is mostly administered by Morocco; the Polisario The term "North Africa" is thought to be a racist term because it divides Africa from its original people. Since there is currently an influx of Arabs in North Africa, many people think that the original people of North Africa are Arab, but in fact are African or Black. Front claims the territory in militating for the establishment of an independent republic, and exercises limited control over rump border territories.
- ^ Mohamed Branine, Managing Across Cultures: Concepts, Policies and Practices (2011), - p. 437, books.google.com/books?isbn=1849207291: "The Magrebian countries or the Arab countries of western North Africa (Algeria, Libya, Mauritania, Morocco and Tunisia)..."
- ^ Revisions to the Standards for the Classification of Federal Data on Race and Ethnicity
- ^ "Sahara's Abrupt Desertification Started by Changes in Earth's Orbit, Accelerated by Atmospheric and Vegetation Feedbacks". Science Daily. 1999-07-12. Naiyarkibo manipud iti kasisigud idi 2013-10-29.
Dagiti akinruar a silpo[urnosen | urnosen ti taudan]
Midia a mainaig iti Amianan nga Aprika iti Wikimedia Commons
- Dagiti Karbenagn ti Tao para iti Indihenio a Tattao
- Klima ti Amianan nga Aprika
- Damdamag ti Amianan nga Aprika ken dagiti panagusig
- Interaktibo a Mapa ti Aprika


text:
CANDON CITY – Natay ti maysa a lalaki kalpasan a pinaltogan ti ulitegna sadiay Barangay Paypayad idi rabii ti Marso 30.
Saanen a naiyabot iti Candon City Hospital ti biag ni Neil Novida, 24, naasawaan, gapu iti sugatna iti barukongna kalpasan a pinaltogan ti ulitegna a ni Alejandro Gargabite, 50, baro, tricycle driver ken agnaed met laeng iti nadakamat a barangay.
Iti panagimbestiga dagiti polis, nagturong ti biktima iti balay ti suspek tapno makipatang mainaig iti dati a susikda ngem mapapati a dida latta nagkinnaawatan a nagtungpal iti panangpaltog ti suspek iti biktima.
Iti pannakaisurat daytoy, nakapupok ti suspek iti police station ditoy.#


text:
STO. DOMINGO, Ilocos Sur – Saan nga inikkatan ti nasional a gobierno ti pundo ti Banaoang Pump Irrigation Project no di ket ninayonanna pay, segun iti diputado iti umuna a distrito ditoy probinsia.
“Diay ibagbagada a maikkatan ti pundo ti Banaoang Pump Irrigation Project, saan nga agpayso,” inlawlawag ni Dip. Salacnib Baterina iti sanguanan dagiti kameng ti media idinto nga impalgakna a ninayonan pay ni Pres. Macapagal-Arroyo ti pundo ti BPIP iti P200 milion.
Kinuna ni Baterina a nagsaritada ken ni Pres. Arroyo mainaig iti naibagbaga a maikkatan ti pundo ti BPIP ngem impasingked ti Presidente nga awan ti naikkat ket ninayonanna pay ketdi iti P200 milion ti pundo daytoy agsipud iti panagpangato ti balor ti pisos maikontra iti doliar.
Innayon ni Baterina a dinamag pay ti Presidente no ania ti proposal ti diputado iti pakaipanan ti nasao a pundo ket insingasingna a mabusbos para iti repumping irrigation system tapno mairaman a mapasayakan ti kanayonan a 1,700 ektaria a kataltalonan a saan a masagpat a pasayakan ti maipaspasdek a Banaoang Irrigation Pump Project.
Kinuna ni Baterina nga iti 1.4 kilometro a tunnel nga abutan dagiti kontratista, nakaabutdan ti 1.1 kilometro ket 300 metro laengen ti maabutan tapno agsabaten ti inlet ken outlet. Mapattapatta nga iti umuna a lawas ti Disiembre, makaruarton dagiti agab-abut iti tunnel.
Naammuan iti diputado nga immabuten iti P800 milion ti nagastos iti proyekto a manamnama a mangpasayak iti aganay a 6,500 ektaria a kataltalonan iti umuna a distrito ti probinsia a pakairamanan ti Bantay, San Vicente, Sta. Catalina, San Ildefonso, Sto. Domingo ken Magsingal.
Inlawlawag ni Baterina a maysa a loan ti gobierno ti BPIP a naala iti gobierno ti Mainland China ket naggapu iti daytoy met laeng a pagilian dagiti kontratista iti proyekto.
“Dagiti Chinese ti kalalaingan nga agaramid dagiti kasta nga irigasion, isuda ti paggapuan iti teknolohia,” kinuna ni Baterina.
Nadakamatna nga adda met inrugi ni Dip. Eric Singson a proyekto a kaarngi ti BPIP, nga abutanda met laeng ti bantay a pagalaanda iti danum iti Banaoang river a mangpasayak kadagiti kataltalonan dagiti sumagmamano nga ili iti maikadua a distrito ti probinsia.
Inyunay-unay ni Baterina a no malpas ti dua a sistema ti irigasion, 30 porsiento laeng ti maikkat iti danum iti Banaoang.
“Saan nga agkiddit (danum iti Banaoang river) ta diay 30% mapan met laeng iti baybay… useless met laeng,” kinuna ni Baterina.


text:
PANGALDAW. Aggagao ni baket idi madlawko a nabara ti dakulap ni Jeth, ti agduat’ tawenna ken kakaisuna pay laeng a bungami. Impaubba ni baket itay makalutoakon tapno isaganana ti lamisaan.
“Addan sa met gurigor ni Balong, Baket?” kinunak.
“Apay, nabara?” intaliawna apaman a naidissona iti lamisaan ti dinengdeng a nasagpawan iti tinuno a paltat a sidami. Riniknana ti ulo ni Balong. “Saan met unay. Gapu la siguro iti panagay-ayamna.”
“Dinigosmo kad’ itay?”
“Linabarak laeng.”
“Ket awan nadlawmo kenkuana?”
“Awan met.”
Kinitak ti anakmi. “Aniat’ mariknam, Balong?” dinamagko. Immisem laeng.
“Nasakit daytoy?” dinapadapko ti mugingna. “Wen, saan?”
“Saan,” nagtinggaw a sungbatna. Iti edadna, nakabalbalikasen ti panangisawangna iti “wen”, “saan”, ”asus”, “madik”, “yanna”, “papa”, ken “mama”.
Bunga siguro iti kanayonmi a pannakipatang kenkuana. Mamatiak ngamin a nalaklaka met la a makasursuro ti ubing nga agbalikas wenno agsao no kasta a naynay a kapatpatang. Ngem masapul a saan nga antatelen. Ta di ket isunto ti idakdakkelna a panagsao!
“Pa-pa, pa-pa, ney?” intudona dagiti naidasar.
“Ala, umaykan, Balong, ta mangantayon,” innala ni baket ket intugawnan ti nangubba iti anakmi.
Simmangoak metten. Siniitak ti sida ni Balong sako inramas iti karabasa a labayna. Pagaayatna ti karabasa, bagas ti kamotit ken bagas ti tugi. Kasta metten ti digo ti dinengdeng.
Adu ti kinnan ni Balong. Naibusna ti labayna. Nagubbakami manen kalpasan a nakapangaldawkami. Naginnaw ni baket.
Nabara latta ti dakulapna iti panagriknak. “Pinainommo kad’ iti sopdrink, Baket?” inamadko. Umapal ngamin no makitana nga uminom ni baket. Isangitna no di mapagustuan. Imbagak ken ni baket a dina ruamen ti ubing iti sopdrink wenno tsitsiria tapno saan a nalaka a kapten ti sakit.
“Simmimsim bassit, a!”
Immulo ti darak. “Di kad’ sangkakunak a dimo papainomen iti sopdrink?” naingatok ti timekko.
“Ket no agmangit met no diak paramanan,” inkalintegan ni baket. “Ammom met no kasano nga agsangit no di mapagustuan.”
Ibirakak no kua ni Balong ti sangitna no mapabainan. Ti pay madi, nagbayag a di sumngaw ti timekna no kasta a malabsanna.
“Impaaywanmo koma pay laeng, a, kada Sesang ken Majoy itay uminomka,” dagiti agtawen iti innem ken uppat a kakaanakak ti kayatko a sawen. Kantina ni mamangda ti kakaisuna a paggatangan ditoy purokmi nga Amianan.
“Awanda ngarud itay. Aglilinnemenganda iti yan da Manang Rosie,” ti kasinsinko ti kayat a sawen ni baket nga adda laeng iti dayaenmi ti balayda.
“Naipasabat ngatan ti nalamiis nga impainommo iti bara ti bagi ni Balong isu a kastan,” makasuronak.
“Nairanrana la a ngata,” inkalintegan latta ni baket.
“Susapoka met, Baket.”
Innala ni baket ni Balong idi makainnaw.
“Gapu iti tiempo dayta marikriknam kenkuana,” kinunana. “Nagpudot.”
Nabara nga agpayso ti panawen. Kasta unay a ling-etko uray kasano ti panagpaypayko iti pinigisko a karton.
Diakon a nagtagtagari. Awanto met la ti banagna. Naidawatko laengen a saan koma a kumaro ti sasaaden ni Balong. Awan pay met ngarud ti kuartami. Nakastrekak nga agpayso nga agisuro ditoy ilimi ngem iti met pribado a pagadalan. Agpannuray ti sueldomi iti tulong-pinansial ti gobierno kadagiti ubbingmi. Libre ti pagenrol dagiti ubbing a kas met la kadagiti adda iti public high school. Kadawyan a sa la maawat ti pagadalanmi ti kuarta no kasta a ngannganin agggibus ti klase. Ngem ania ketdin a panagirut iti barikes ti ar-aramidenmi nga empleado. Bin-ig a bale ti magna. Ngem mano met laengen ti it-ited ti administrasion!
Ngem pagyamanan laengen ngem iti awan a pulos. Naimbag ketdi ta adda dagiti sangkabassit a mulami ken ni baket a nateng iti arubayan. Dakkel ti maitultulod dagitoy kadagiti inaldaw a kasapulanmi.
Nagturongak manen iti bangkag iti laud ti balay apaman a nakapalpaak. Dalusak dagiti agbungbungan a kalamansi. Diak pay naam-ammo ni baket idi imulak dagitoy. Ita, narnuoyandan iti bunga. Limapulo amin a puon.
MALEM. Dagus a dinapadapko ti muging ni Balong idi umay yeg da Idong, anak da Manang Rosie. Impaaywan biit kadakuada ni baket ta nagakas kadagiti linabaanna. Adda latta paniit ni Balong. Ngem di met a nakaro. Nupay kasta, madanaganak latta.
Ti laeng pagsayaatanna, awan ti mikmikki ni Balong. Naisem latta ken makaay-ayo a kapatpatang. Nakatartarabit.
“’Ka koma ipasantiguar ken ni Anti Luning,” kinunak ken ni baket, a ti kasinsin da tatang ti kayatko a sawen. Adda laeng iti abagatan a daya da Manang Rosie ti balayda.
“Madamdamanton,” kinunana. “Agkupinak pay.”
Nangisaangak idi makalikud ni baket nga ubbana ni Balong. Napanda iti yan da Anti Luning.
“Ania ti kuna ni Anti?” inamadko idi sumangpetda nga agina.
“Sinarapada kano iti nakaitiklebanna,” kinuna ni baket.
“Apay, naitikleb, ‘ya?”
“Wen kano, kas kuna da Uyan,” ti kabsat ni Idong ti kayatna a sawen. “Naitikleb kan’ iti ruangan da Manang. Dinak itan a pabasolen,” immisugsog ni baket.
Nakatumpongka laeng iti kaduam, kunak koma ngem diakon nagun-uni. Sa maysa, sigurado kadi a ti pannakadalapus ni Balong ti nagkastaanna?
“Ta ibagakto ngarud ken ni tatang ta mangwaristo bassit,” kinunak. Adda met ketdi panamatik iti santiguar. Idi, no agsakitak, santiguar ti umuna a pagdalanak. Kalpasanna, matapalanak kadagiti nadumaduma a bulbulong. No awan latta ti pagnaan dagitoy, ipakitadakon iti mangngagas.
(Maigibusto)


text:
SAN VICENTE, Ilocos Sur – Uppat a nataengan ken tallo nga addaan rangkap nga agnaed ditoy nga ili ti naikkan iti wheelchair manipud iti opisina ni Gov. Luis “Chavit” Singson idi Agosto 28.
Karaman ditoy da Alejo Rigor, agtawen iti 59 (Sitio Nagtupakan, Pudoc Sur); Monica Duppayan, agtawen iti 24 (Sitio Baldi, Bantaoay); Marie Claire Rabbon, agtawen iti walo (Lubong); Leodegarda Rabe, agtawen iti 84 (Lubong); Ignacia Real, agtawen iti 58 (Bayubay Sur); Jose Rojas, agtawen iti 54 (Bayubay Sur), ken Rodolfo Amoyo, agtawen iti 58 (Bayubay Norte).
Pinagyamanan ni Mayor Nancy Tabanda ti madagdagus a pannakaited ti kiddawda a wheelchair. Inyawatan pay ti mayor iti grocery items dagiti pito kas tulongna kadakuada.
Agtultuloy ti programa ti gobernador a panagiwaras iti wheelchair kadagiti agkasapulan a kaprobinsiaan. (Mancielito S. Tacadena)


text:
Wednesday, March 25, 2015
SCHOOL FENCE TI CABUGAO NORTH CS, NAPAPINTAS
Cabugao, Ilocos Sur –Napapintas ti inaladan ti Cabugao North Central School (CNCS) agraman ti School Marker babaen iti panangidaulo da Mrs. Estrellita M. Siruno, Principal II ken ni Mr. Armando Azcueta, PTA President.
Segun kadagiti nadakamat nga Opisiales, naggapu iti napakandidata-an ti pageskuelaan itay kallabes ken ti Donasion ni Rev. Fr. Andronico Pahed iti nausar a naigastos kadaytoy a panagtarimaan ti aladda.
Dagitoy a panagballigi dagiti maiwaywayat a proyekto ket gubuay iti napintas a panagbinnulig dagiti mangisursuro, nagannak, Gobierno Lokal ken iti komunidad a makasakup iti daytoy a pagadalan. # (Web In-Action)
Segun kadagiti nadakamat nga Opisiales, naggapu iti napakandidata-an ti pageskuelaan itay kallabes ken ti Donasion ni Rev. Fr. Andronico Pahed iti nausar a naigastos kadaytoy a panagtarimaan ti aladda.
Dagitoy a panagballigi dagiti maiwaywayat a proyekto ket gubuay iti napintas a panagbinnulig dagiti mangisursuro, nagannak, Gobierno Lokal ken iti komunidad a makasakup iti daytoy a pagadalan. # (Web In-Action)
Posted by Bayan ng Cabugao, Ilocos Sur at 6:30 AM
Subscribe to: Post Comments (Atom)


text:
VIGAN CITY – Agpada nga ekselente ti nagun-od a marka ti Vigan City ken Candon City iti pananggrado kadakuada ti Department of Interior and Local Government mainaig iti nasayaat a pannakaimaton iti turay dagitoy dua a siudad.
Nakagun-od ti Vigan City iti 95.8% idinto a 90.91% ti Candon City ket agpadada a nagraduan iti excellent iti Good Housekeeping, programa ti nasao nga ahensia a mangbigbig kadagiti il-ili, siudad ken probinsia, a nasayaat ti pannakaimaton ti turayda.
Gapu iti ekselente a marka a nagun-odda, umawat ti Vigan City ken Candon City iti Seal of Good Housekeeping ken premio.#


text:
Sarita ni Jobert M. Pacnis
(MAIKADUA A PASET)
Nakadanonen ken ni Lakay Indung daytoy nga aramid ni Sabas. Binag-bagaan ti lakay– adu a pammagbaga. Ngem dina impangpangag.
“Makasarakkanto la ngata iti pakapaggangam,” kinuna idi ti lakay. “Taraon dagiti natay, agawem pay laeng!”
“Tatang,” inrasonna idi, “saanen a makapangan dagiti natay. No apay nga-min dayta a pammatitayo, a,” kunam no asino a kalaingan. “Sabali a taraon ti kasapulanda. Panangi-kararag, pananglagip kada-kuada…”
“Pilosopo!” intebbag ti amana. “Imbagak, aya, a pisikal a kanenda? Ti aya-muom ti taraon, umanay kadakuadan. Ken ti panna-kalagip kadakuada. Rag-sakda daytan a napalalo nga agsubli iti naggapuanda.”
“Kitaenyo, tatang, dakayon ti nagkuna a didan makapangan. Mamin-ano met laengen a say-openda ti taraon? Ngarud, rumbeng a pagnumaran daytoy kal-pasan a masay-opda. Saan a baybay-an a mabangles dita!”
“Laglag!”
“Ken, tatang, kasano pay nga umay dagiti minatay makipiesta no addadan iti kaikarianda… ‘la man? Diyo kunaen nga agpaka-dada ken ni Satanas wenno iti Dios?”
“Kinalaglagmon, ‘ya!” dayta laeng ti naisungbat ti amana.
Ngem awan ti naaramidan ti amana. Nagtuloy ti ara-midda nga agatanud. Tina-wen nga arkosda iti kampo-santo—saan a tapno mang-lagip kadagiti immunan ngem ketdi tapno agoperasionda iti naimas a pulotan.
“Dayta ti maal-alam!” nalagipna ti inkilga ti amana idi napan a tawen. “Dinusa-dakayon dagiti inagawanyo iti taraon!”
Kasano, kabigatan daydi pinagpulotanda iti letson a baka a naoperasionda nga agatanud, nagkabbibaw ketdin. Kasla idi agsubsubsob a baboy.
Ngem saan a namatpati iti amana. Kasano koma a ma-pagkabbibaw dagiti ibagbaga ti amana nga al-alia wenno di-katatawan? Ken awan la ti panamatina iti al-alia. No agpayso man nga adda al-alia, kabaelanda ngarud ti mangpakabbibaw iti tao?
Adu la amin, inliblibbi ti kaungganna.
Gapu ta di nalaingan iti dua nga aldaw a panagmulmu-lumogna iti apaganem-em a nalaokan iti asin, ken panang-taptapalna iti erbaka, adda idin panamatina iti amana. Ngem sakbay a napasamak dayta a panamatina, inked-dengna ti agpakita laengen iti doktor. Ti kano limteg a gugot ti agsaksakit a ngi-penna ti makagapu iti an-annayenna.
Ngem kadaydi a malem ti panagpakitana iti doktor, isu met ti ipapan panangwaris ni Lakay Indung iti kamposanto.
“Husto ti kunak, dinusa-daka dagiti ag-agawanyo iti taraon,” konklusion a dagus ti amana idi agimbag kalpa-san ti dua nga aldaw a panagtomarna iti inreseta ti doktor nga agas.
“Ania ketdin ni tatang,” kinunana idi. “Ni doktor ti nakaagas kaniak.”
“Sige, dinak patpatien! Dinakto pabasolen no nakar-karonto pay ti kapay-anyo nga agatanud.”
Nadoble ti bilang dagiti tao idi makadap-awda manen iti kamposanto. Agalas nueben iti agsapa. Saanen nga agsarday ti panangwaris ken panangikararag ni Fr. Omar kadagiti minatay. Agdidin-nuron payen dagiti agpalista kadagiti kakadua ni Apo Padi tapno maikararagan met dagiti minatayda. Agmay-maysa ngamin ni Fr. Omar a mangserserbis ditoy a kamposanto tunggal kastoy a panawen.
“Makitam ‘diay makitki-tak, atanud?” inkalbit ni Ferdie kenkuana. Nakapues-toda iti nangato a paset ti kamposanto nga asideg kadagiti dadakkel ken naba-layan payen a panteon.
“Sadino?” inamadna.
“Iti green a musoleo.”
“’Diay baket?’
Nagtung-ed ti atanudna. Nabagas ti panaginnisemda.
“Makaammoka nga-ruden, ‘tanud,” kinunana.
Inayosda ti ‘diarda. Agpadada a naka-six pocket a short pant nga inas-manganda iti nangisit a t-shirt. Ken naka-rubber shoes-da. Asino ti mangi-pagarup ita nga isuda ti akingapuanan kadagiti milagro iti kamposanto?
Inasitganda ti baket a mangpunpunas kadagiti matana kalpasan a naidisso daytoy ti atang. Napatilmon a nakakita iti black label ken letson-kawali. Timbog ti dilana.
Naimatanganna no kasa-no a bininsir ni atanudna ti lapida. Idi kuan, kasla nakasigsigurado a nangpa-guni iti baket.
“Apongnakayo ni Carding, lola?” intudo ni atanudna ti kabarbaro a tarpaulin a naisab-it iti uluanan ti panteon.
Kinita ti baket ni Ferdie. Ni Sabas, pidilpidilenna ti timidna a mayat ti paku-yegyegna a nagtugaw rabaw ti panteon iti asideg. Kitaek man, atanud, no kayam, kinunkunana iti unegna.
(Maigibusto)


text:
Pagpadaan ti kapigsa ti panag-gatang
Ti pagpadaan ti kapigsa ti panag-gatang (Inggles;purchasing power parity (PPP)), ket damagen na no mano a kuarta ti masapul a panaggatang ti maysa a kapadpadana a labba iti maimbagan kadagiti dua a sabali a pagilian, ken usaren na daytoy nga agkarkulo ti husto a ganganaet a panagsukat ti kuarta. Ti panag-usar ti dayta a PPP a bilang, ti maysa a bilang ti kuarta ket adda metten ti kapada na a kabilegan ti panaggatang iti sabsabali a pagilian. Ti sabali pay a panagusar ti PPP a bil-bilang ket ti panaggiddiat iti sangalubongan a matgedan.


text:
NARVACAN, Ilocos Sur – Maysa a pagsaldaan ditoy ti sinerrek dagiti armado a tattao iti alas dies ti aldaw ti Peb. 27 ket kinasakasda ti kuarta ken alahas a nakadulin iti vault.
Intaray dagiti di pay nabigbig a mannanakaw ti P20,000 a kuarta ken di pay masinunuo ti pategna nga alahas iti kaha ti Justin T. Cua Pawnshop, kukua ni Linda Cua ti Laoag City a masarakan iti Barangay San Jose, ditoy, .
Iti inisial nga inbestigasion ti polis, simrek iti pagsaldaan iti dayta a bigat ni Gwendolyn Tong, 38, naasawaan, empleado ken mangimatmaton iti nasao a pawnshop ken residente iti dayta met laeng a barangay, ngem kas kadawyanna, rimmuar met laeng ket napanna kinita ti negosioda iti tabako nga adda laeng iti asideg ti pawnshop.
Mapapati nga adda nangsurot kenkuana idi agsubli ket idi sumrek koman iti pagsaldaan, tinukmaan dagiti suspetsa sada tinutokan iti kutsilio ti tengngedna.
Inulod dagiti mannanakaw ni Tong iti comfort room sada impupok ditoy.
Kinurimes dagiti mannanakaw ti kuarta nga agdagup iti P20,000 ken alahas a di pay ammo ti dagupna.
Naglibas dagiti suspetsa iti saan nga ammo a direksion.
Naammuan ti panagtakaw idi maduktalan ni Janet Soria, empleado met laeng iti pagsaldaan, ni Tong a nakapupok iti comfort room.
Naitaray ti biktima iti Sto. Niño Hospital sa naiyalis iti Reyes Clinic and Hospital para iti panakaagas ti sugatna.
Nagkedked ti biktima a makainnuman ti media agsipud ta kinunana a nangato pay laeng ti presionna.
Agtultuloy ti imbestigasion ti pulisia iti nasao nga insidente.


text:
STA. MARIA, Ilocos Sur – Dua a tao ti naitaray iti ospital gapu iti
panagdinnungpar ti naglugananda iti Barangay Maynganay Sur ditoy.
Naitaray iti ospital para iti pannakaagasda da Mila Domaok, 27, residente iti Barangay Lingsat ditoy ken nagmaneho iti motorsiklo a Honda XRM, awanan plaka, ken ni Warlito Domingo, 15, residente iti Wadao, Malibcong, Abra, naglugan iti bisikleta.
Segun iti report ti polis, kellaat a nagsikko ni Domingo ket nadamgis ti XRM a sumarsaruno kenkuana.
Naitaray ni Domaok iti Reyes Clinic and Hospital idinto a naipan iti Sto. Nino Hospital ni Domingo gapu iti garumiad a sinagabana.#


text:
LAOAG CITY – Nabigbigen ti suspek a nangpaltog iti mayor ti Marcos, Ilocos Norte a mapapati a kameng ti gun for hire group, segun iti kapolisan ditoy.
Binigbig ni Marcos Mayor Salvador Pillos ti suspek a nangpaltog kenkuana a maysa a Jofel Rezon, taga-Turod Patac, Cabugao, Ilocos Sur, kameng ti Cinco Group, matangdanan a pumatay a grupo, a mapapati a nakabase iti Ilocos Sur.
Sumagmamano pay a testigo ti nangitudo iti suspek a nangpaltog ken ni Pillos iti sango ti Marcos Agro-Industrial School idi Pebrero 4.
Iti panagimbestiga dagiti polis, nagsardeng ti motorsiklo a nagluganan ti suspek ken maysa a di pay nabigbig a kaduana iti asideg ti yan ti mayor bayat ti panaginspeksion daytoy iti maysa a proyektona ti konstruksion, dimsaag ti suspek, inasitganna ti biktima sana pinaltogan.
Nupay kasta, nakataray ni Pillos sakbay a napaltogan ket nagpaarayat kadagiti trabahador iti konstruksion.
Naglibas dagiti suspek ket narekobre dagiti nagresponde a polis ti naglugananda a motorsiklo sumagmamano a kilometro manipud iti nakapasamakan ti pammaltog.
Nagsagrap ni Pillos iti sugat iti sakana ken imana.
Natuntonan dagiti polis ti motorsiklo nga inaramat dagiti nanggandat iti biag ti mayor a nairehistro iti maysa a Joseph Siazon, residente iti Barangay Bayocboc, San Vicente, Ilocos Sur.
Agpailayon ni Pillos a para mayor iti Marcos ket kasangona ni Arsenio Agustin, maysa a negosiante a damona ti tumapog iti politika.
Kitkitaen dagiti polis ti politika a motibo ti pammaltog.#


text:
Panangidakamat ti mannurat (botanika)
Iti botaniko a nomenklatura, ti panangidakamat ti mannurat ket mangibagbaga ti panangidakamat ti tao (wenno grupo ti tattao) nga umiso a nangipablaak ti botaniko a nagan, kasla ti immuna a nangipablaak ti nagan bayat a nangtungpal kadagiti pormal a kammasapulan a kas inkeddeng babaen ti Internsional a Kodigo ti Botaniko a Nomenklatura (ICBN).[1] Iti botanika, kadawyan daytoy (ngem saan a nasken) ti panangiyababa ti nagnagan ti mannurat segun ti mabigbig a listaan dagiti alagaden a pangyababaan. Kadagiti kaso no dagiti sebbangan ket saaen nga adda iti kasisigudna a heneriko a puesto (kasla ti baro a kombinasion iti henero ken ti naisangayan nga epiteto), maited dagiti mannurat ti kasisigud a puesto ken dagiti baro a kombinasion (ti dati iti parentesis).
Adda met dagiti paggiddiatan a nagbaetan ti botaniko a Kodigo ken ti kadawyan a panagsanay iti soolohia. Kas pagarigan, iti soolohia ti tawen a pannakaipablaak ket maited kalpasan ti nagan wenno nagnagan ti mannurat ken ti nagsurat ti baro a kombinasion ket kadawyan a saan a mainayon. Ti bassit met a bilang kadagiti ad-adu nga espesialisado a panagsanay ket agdumaduma pay iti pagbaetan kadagiti singasing kadagit kodigo ti botaniko ken soolohiko.
Dagiti nagibasaran[urnosen | urnosen ti taudan]
Bibliograpia[urnosen | urnosen ti taudan]
- McNeill, John; Barrie, F.R.; Burdet, H.M. & Demoulin, V., dagiti ed. (2006), International code of botanical nomenclature (Vienna Code) adopted by the seventeenth International Botanical Congress, Vienna, Austria, Hulio 2005 (eletroniko nga ed.), Vienna: International Association for Plant Taxonomy, naala idi 2011-02-20


text:
TAGUDIN, Ilocos Sur – Dinungpar ti maysa a minibus ti agina iti kalsada nasional a sakup ti maysa a barangay ditoy a puon ti nakatayan ti ina ken nakasugsugatan ti anakna.
Nabigbig dagiti biktima a da Aida Manzano, 43, ken ti anakna, ni Angel, 7, agnaed iti Becques idinto a nainaganan ti drayber ti minibus a nangdungpar kadakuada a maysa a Ceferino Aquino, residente ti Guesset, Naguilian, La Union.
Segun iti report, kadisdissaag dagiti agina ket bumallasiwda koma iti kalsada idi dungparen ida ti minibus.
Natay a dagus ni Aida. Naitaray met ti anakna iti Tagudin District Hospital para iti pannakataming dagiti sugatna.


text:
VIGAN CITY- Nagtignay ti sangguniang panlalawigan a tumulong kadagiti balud ditoy probinsia kalpasan ti pannakatakuat ti kinababa ti inaldaw a subsistence allowance dagitoy no maikumpara iti aw-awaten dagiti padada a balud kadagiti sabali a probinsia.
Iti umuna a sessionda idi Enero 5, inaprobaran ti sangguniang panlalawigan ti maysa a resolusion a mangingato iti inaldaw a subsistence allowance dagiti balud iti provincial jail tapno makipatas iti aw-awaten dagiti padada a balud kadagiti kaparangetna a probinsia.
Napagbalin ti subsistence allowance dagiti balud iti P60 manipud iti P30 kada aldaw.
Indagadag ni Vice Governor Jerry Singson iti provincial board ti pannakaaramid ti nasao a resolusion kalpasan a naduktalanna ti kinababa ti subsistence allowance dagiti balud idi nagpasiar ti grupo dagiti Knights of Rizal iti provincial jail tapno papaskuaanda dagitoy.
“Nakaay-ay-ay ta naammuantayo a P30 ti subsistence allowance dagiti balud (iti provincial jail) idinto a P70 iti Ilocos Norte, P70 iti La Union ken P70 iti Pangasinan,” kinuna ni Singson bayat ti programana a “JCS Kakibin ti Balligi” a naipatangatang iti DWRS itay nabiit.
Kinuna ni Singson nga inlungalongna daytoy “for humanitarian reason” agsipud ta “nakakaasi met piman” dagiti balud iti kinababa ti aw-awatenda a subsistence allowance idinto a ti Ilocos Sur ti maysa a kaunaan a nagbalin a first class a probinsia ket “adda kabaelanna nangruna iti pinansial.”
Innayon ni Singson a saan met nga umadayo ti provincial jail no maikumpara kadagiti sabali a pagbaludan ta napintas ti pannakamanehar ti pagbaludan ngem adu a rigat ni Provincial Warden Floro Martinez a mangiyan-anay ti subsistence allowance dagiti balud.
Kinuna ni bise gobernador a ti pagbaludan ket maysa a lugar a “pagpampanunotan”, pakaalaanda (dagiti balud) iti naan-anay a panagbabawi ken panangtuntonda iti bileg ti pammati iti Dios ket “dapat laeng nga ikkantayo ida iti namnama ken pagimbaganda bareng inton rummuardan ket nagbalbaliwda metten.”
Sabali pay a pagkurangan a napaliiw ti bise gobernador ti kaawan ti lugan ti provincial jail a pangibiahe kadagiti balud iti pannakabista ti kasoda.
Kinuna ni Singson a mailatang ti pondo para iti subsistence allowance dagiti balud babaen ti maysa a supplemental budget agsipud ta nalpas metten ti budget para iti 2010.#


text:
Sagada Nov. 27-Gapu iti kinangina ti agas ken kinarigat ti biag, nagnunumuan dagiti barrangay health workers ken miyembros ti 4Ps iti comunidad ti Tanulong, Madongo, ken Bangaan nga agadal iti panagiproseso home made nga agagas, a kas iti Arthritis Oinment ken Salabat.
Ti arthritis ointment ket napintas nga pang-apros wenno pang-ilot kadagiti parte ti bagi nga apectado iti arthritis tapno maikkat ti panag ut-ot dagitoy.
Dagiti ramen na daytoy nga ointment ket maysa nga parte nga laya, maysa nga parte nga garlic, gawed. Ken lana ti niyog.
Ti met salabat ket napintas nga ipainum kadagiti aguy-uyek ken agpanpanateng.
Ti met ramen na daytoy ket ginger extract ken asukar.
Adda ti 24 participants nga inmattendar iti daytoy nasao nga trainings Ti nagibingay iti panag prepara kadagitoy nga agas ket dagiti volunteer staff ti Tangguyob people’s Center nga nakabase iti Poblacion, Sagada.(Igon Doco)
Miyembros ti Madongo Barrangay Health station, Nagadal ti panagaramid iti Salabat ken Arthritis Ointment
Sagada Nov. 27-Gapu iti kinangina ti agas ken kinarigat ti biag, nagnunumuan dagiti barrangay health workers ken miyembros ti 4Ps iti comunidad ti Tanulong, Madongo, ken Bangaan nga agadal iti panagiproseso home made nga agagas, a kas iti Arthritis Oinment ken Salabat.


text:
1600
Ti tawen idi 1600 ket bisiesto a tawen a nangrugi iti Sabado iti kalendario a Gregoriano ken ti bisiesto a tawen a nangrugi iti Martes iti nabunbuntog iti 10 nga aldaw a Kalendario a Huliano. Daytoy idi ti naudi a a bisiesto a tawen ti siglo agingga idi tawen ti 2000.
Paspasamak[urnosen | urnosen ti taudan]
Naipasngay[urnosen | urnosen ti taudan]
- Enero 28 – Papa Clemente IX (pimmusay 1669)
Pimmusay[urnosen | urnosen ti taudan]
Dagiti akinruar a silpo[urnosen | urnosen ti taudan]
Midia a mainaig iti 1600 iti Wikimedia Commons


text:
CORAZON
Art T. Ignacio9/18/2004 10:27:06
MAIKA-5 A GUNGGONA Salip iti Sarita ni Ayat Premio Andel 2003-2004
Dagiti Hurado: Dionisio Bulong, Juan S.P. Hidalgo, Reynaldo Doque
DI koman rumbeng a maukag pay daytoy a pakasaritaan ngem iti panagkunak, mabalinen nga ipubliko daytoy ta agduapulon a tawen ti napalabas kalpasan daydi. Ken awan metten ti babai a kangrunaan a paset daytoy a pakasaritaan, ni Corazon. Idi mapasamak daytoy, dakkel ti pamuyaan ti agbibiag a lalaki, ni Ramon, ta kagangganusanna. Idinto a ni Corazon, malaksid nga in-inauna nga amang ngem ni Ramon, homely pay ti langana, kas kunada iti Ingles. Ngem, ah, ni Corazon! Naidumduma la unay ken ni Ramon. Ta tallo a bulan ngata a nagin-innayatda! Ngem, ala, iti pannakawarwarem daytoy a pakasaritaan, bareng lumag-an ti dagensen iti barukong ni Ramon… ta agduapulon a tawen a pinampandaganna daytoy…
I. ALAS sais media ngata idi iti sumipnget, kalkalpas ti arbis ti Mayo. Iti Paulas’s iti Kalye Rizal, adda tallo a lallaki nga umin-inum iti serbesa iti maysa a suli ti panungriten a lamisaan. Agtawenda ngata iti nagbaetan ti duapulo ken treinta. Naokuparan metten dagiti dadduma a lamisaan a ‘yan dagiti natagari a dadduma a lallaki nga ipagarupmo no bakalendaka iti nagawangan ti bote ti serbesa iti lamisaanda no mairana a kitaem ida. Nakaadun ti nainum dagiti tallo a lallaki iti suli, ngem natanang pay laeng ti garawda. Respetado met ti langada ta disente ti pagan-anayda, nakakurbata ken nakasapatosda iti lalat a nasileng ken saggaysada iti attache case. Ahenteda iti agas. Es-estoriaenda dagiti padasda iti nagmalem kadagiti ili a nagdeliberanda: idiay Bangui, Piddig, Sarrat, Bacarra, Dingras, Banna, ken Marcos. Naragsak ti saritaanda, ngem no imutektekam ida, madlawmo a saanda a naragsak a parsua. Kadagiti tallo, maysa kadakuada ti lalaki a maseknan itoy nga estoria: ni Ramon wenno Mon a taga-Dingras. Nagsardengen nga agadal ta pinatay dagiti PC ti amana a nangkonkontra idi iti land reform ti gobierno. Naduktalanda ti bangkay ti amana iti kapanagan ti Karayan Padsan. Agnaed ita nga agmaymaysa iti Barangay Agbayani, iti maysa nga apartment complex iti siudad a dumna iti INCAT.
Isu ngatan ti kagapuan kadagiti amin a lallaki iti dayta a restauran iti dayta nga oras. Abusta isu pay ti katayagan iti tayagna a lima kadapan ken walo a pulgada, maskulado, panundirisen ti agongna ken addaan iti di unay bisbisitaen ti kartib a kulot a buokna. No umisem, kunada a makapablad iti a tangkiran a puso ti dayag. Immala iti daydi kimmastila nga inana. No adda man pamilawan kenkuana, ti laeng napino a siding iti makanigid a pingpingna, iti gayadan ti nalangto ken maris-daga a matana a maayusan iti lua. Kunada a babaluen! Manmano laeng nga agsao ni Mon ta sumungbat laeng no mapagsaludsodan. Kinunana itay iti waitress a dina koma aw-awagan iti “Sir” no di ketdi “Manong” lattan. Masansan a kustomer iti dayta a restauran. Uray no agmaymaysa, mapan latta dita. Kaay-ayona ngamin unay ti pulotan ditoy a naprito a lalaem ti manok ken baboy. Nangorder manen ni Ramon iti pulotan ta naawanganen ti platitoda. Kalpasanna, linukibna manen ti periodiko iti masanguananna. No natadem ti imutektekmo, madlawmo a kitakitaen dagiti kaaduan, aglalo dagiti waitress a makikkiki iti kinataerna. Palpalabsanna ti classified ads ti periodiko idi pagammuan la ta adda babai a simrek iti restoran, aglaklako daytoy iti naubon a sabsabong ti sampagita. Liniklikan ti babai ti lamisaan dagiti lallaki a natagari, tinarusna ti lamisaan da Ramon. Nupay gagangay ti langa ti babai, naemma ketdi ti panaggargarawna ken pamudawen. Madlaw a nalasag dagiti piskelna. Nakaaruat laeng iti gagangay a pagat-tumeng a bestida nga awan manggasna. Nakasinelas laeng iti inyipit a saglilima ngata a pisos. Labsan ti napinggol a buokna dagiti nalasag nga abagana. Kasla babbaket iti langana iti sumurok a sangapulo a tawen ti pudno nga edadna a duapulo gapu ngata iti rigat nga agdama a sagsagabaenna. Ngem nalukmeg ketdi! “Sampagita, Sir?” impasungadna iti lamisaan da Ramon. Nabangag ti kasla naitubong a bosesna. Serioso daytoy a nangitanggaya iti sangaukkor a presko pay laeng a sabong. Busel pay laeng dagiti naubon a sabong. Di inkaskaso dagiti kakadua ni Mon ti aglaklako. Dida man la tinangad iti masikigan a malikudanda. Ngem insardeng ni Ramon ti nangpalabas iti periodiko. Pinuligos iti apagapaman ti tugawna tapno sanguenna ti babai. Tinangadna daytoy. Iti pattapatta ni Mon, agarup lima a kadapan ken uppat a pulgada ti katayag daytoy. Saan a maibagay iti dagsenna nga agarup sangagasut ket limapulo ngata a libra. Medio kusipet dagiti mata ti babai. Panakkelen met dagiti leppap nga agongna. Di ammo ni Mon ngem rinaemna la unay ti langa ti babai! “Sampagita, Sir?” naguni manen ti babai. Inyasidegna ti naubon a busel ti sampagita iti rupa ni Ramon. Immisem ket nagkutikuti dagiti dadakkel nga abut ti agongna. Kasla nakariing ni Ramon iti panagtagtagainepna. Nagkiremkirem. Inawatna dagiti sabong nga itangtanggaya ti babai. “M-mano?” “Dose singkuenta, Sir,” kunam la no boses ti lalaki ti mairidridis a timek ti babai. Idi bayadan ni Mon ti sabong, dina metten malagip nga ibbatan ti kumersang nga ima ti babai a nangawat iti papel de banko. Bimmalite dagiti ramay ti babai-a kasla dagita ti nangpatalged ken ni Mon a saan nga agtagtagainep. II. Daydiay ti damo a panagkitada. Maikadua iti dayta manen a sumipnget. Iti isu met laeng a panugdugyoten a lamisaan iti restauran. Ngem agmaymaysa ni Ramon. Iti dayta a gundaway, ibilangnan a kasla balitok a dina ipalubos a mapukaw iti ikutna ti babai. Dagus a pinagtugawna iti abayna ti babai nupay arintukiaden daytoy. Inyorderanna pay iti pangrabiina-a nakasdaawan dagiti nauubing a waitress a kasla mangsisiim kadakuada. Bayat ti panagurayda iti taraon a pangrabii, nakiam-ammo ni Mon iti babai: isu kano ni Corazon. Inammona no taga-ano, ti kabibiagna ken padpadasna iti biag; dagiti bambanag a kayatna koma a laksidenen a lagipen, no adda man… Makasuron ti maysa a waitress a nangipan iti lamisaanda iti orderda a taraon. Agilem ta ni met lattan Corazon ti kitkitaen ni Mon. Ania, ti kadi kasla binurtong a babai ti pangisukatan ti kasla artista a lalaki? Bayat ti pannanganda, intuloy ni Mon ti nakisarsarita iti babai: “Adda met langlanggong daydi lakaymo ta simmobra ti imonna sipud pinanawannakayo nga agiina? Mano a tawenna idiay Saudi? No koma pudno nga ipatpategnakayo, dinakay’ koma pinanawan uray no karigat ti biag ditoy! Stupid a lalaki!” Di sinungbatan ni Corazon ti sasawen ni Mon. Ti anakna ketdi ti inestoriana: “Ipatpategko unay ti anakmi. Awan ti ammona kadagiti balangkantis a rason iti panagsinami iti amana ta maysa laeng a biktima a bunga dagiti nagsasanga a dila!” Agluluan ni Corazon. “Nagsubli ni Manuel ditoy Filipinas ngem adda sadiay Bacarra ita,” intuloy ni Corazon. “Damagko nga addan sabali a kabbalayna. Para iti masakbayan ti anakko, ikarigatak a biagen iti uray ania a pamuspusan.” Nasagid ti kaunggan ni Mon. “Nasayaatka unay a babai, Corazon…” Inkarigatan ni Corazon ti immisem. “Saanak a nasayaat, Ramon. Ngem mariknak a naimbagka a lalaki.” Kinuna ni Mon a gatangenna aminen dagiti sampagita ni Corazon tapno makainanan iti dayta a rabii. “Kaasika met,” silalailo a nangibaga. Alas dies iti rabii idi itulnog ni Mon ni Corazon iti pagurayan ti kalesa nga agawid iti Ermita Hill. Nagawid metten ni Ramon iti apartmentna kalpasanna ket nairidep a dagus. III. BIERNES. Kas iti sigud, adda manen ni Ramon iti restoran. Agmaymaysa manen. Kasla likliklikannan dagiti kakaduana tapno awan ti makasinga kenkuana iti kayatna nga aramiden. Kas iti dati, umin-inum manen iti serbesa sa irapinrapinna ti agbasa iti periodiko. “Komustakan, Ramon?” Tinaliaw ni Ramon ti naggapuan ti timek ket rimmangya pay ti riknana idi nakitana ni Corazon nga umis-isem. Adda manen iggemna a naubon-ubon a sabong ti sampagita. Inawisna daytoy nga agtugaw iti abayna. Madi koma ni Corazon ta adu pay ti lakona. Ngem inkari ni Ramon a gatangenna amin a sabongna. Manen, nagsarsaritada. Ita, nakadekdekketda manen a dua. Nadlawna a naam-amo itan ni Corazon kenkuana No lagipek daydi maikatlo a panagsarakmi ken Corazon, diak mapengdan ti agpigerger. Agpigergerak gapu iti rugso a diak mainaganan! Iti panangpampanunotko pay laeng iti mabalin a mapagtengmi a dua, siak nga agdadamo itoy a tay-ak; ken isu a beterano iti gubatan, darugsoyenak iti ling-et. Inliwliwagko ti pannakariribukko panangipudnona kadagiti pasamak iti biagda nga agina. Ket dimngegak met a nalaing a kas idi immuna. Bayat ti panagsarsaritada, naestoria ni Corazon no kasano a kinagura la unay ni lakayna. “Saan a maipanggep iti kuarta ti dimi nagkinnaawatan,” sinaritana ken ni Ramon. “Adda pay la ‘diay Saudi idi ket patienna amin a maipalpalapayag kenkuana a di laeng kano is-isuna ti akimputot iti anakmi. Banag nga awan met kinaagpaysona!” “Laglag a lalaki…” kinuna met ni Ramon. “Agpaypayso a laglag!” inridis ni Corazon. “Diak ngarud ammo no apay a nakiasawaak kenkuana. Innem a tawen! Wen, innem a tawen a nagsagsagabaak. No apay a kinayatko ta di met guapo a kas kenka.” Minulenglenganna ni Ramon. Nagsinada manen iti dandani umalas dies. Intulnog ni Ramon iti pagurayan iti kalesa. Ukkorna ti maysa nga ubon a sampagita ta inyukkorna kenkuana kalpasan a binayadanna amin a lakona. Uray no nabayadanen dagiti dadduma, ilakonanto kano manen iti kabigatanna.Isun ti makaammo no dayta ti ammona a pangalapkapan, nakuna ni Ramon iti unegna. Bayat ti pannagnada nga agturong iti kanto a pagurayanna iti kalesa, saanen a sinungsungbatan ni Ramon ni Corazon ta kitkitaenna dagiti mangis-isem kadakuada a waitress a sumirsirip iti ridaw ti restoran. Iseman met ida ni Ramon ngem pasarayda agwingiwing. Ammona ti kayatda a sawen ngem dina ida ikaskaso. Ania koma ti pagdaksanna no itulnogna laeng ni Corazon iti pagurayanna iti luganna nga agawid? IV. KALPASAN ti tallo a lawas, maysa a sardam manen ti Biernes, nagkita manen da Ramon ken Corazon iti dati a restoran. Nabayag a dida nagkita ta nagpa-Manila ngamin ni Ramon a nagatendar iti maysa a seminar sa nagbakasion kadagiti kaanakanna idiay Paco, Manila. Gapu ta adalemen ti rabii, tumengngan ti rabii, di ammo ni Ramon ta impilitna lattan ti mangitulnog ken ni Corazon iti balayda. Ngem kinuna met ni Corazon nga uray di kano agawid ita ta awan ti anakna nga awirenna. Innala kano ti antina a taga-Suyo, Piddig, ket umayna isubli inton malem no bigat. Gapu ta kasta ti kinuna ni Corazon, iti apartment ni Ramon ti nagpatinggaanda… DIAK maawatan idi ti bagik. Ngem nadlawko ketdi a simmurot ni Corazon iti apartmentko ta desidido a makiinnayat iti naguapo a parsua iti dayta nga agpatnag ken naikeddengko metten ti makiinnayat iti kalaadan ngatan kadagiti naam-ammokon a babai ngerm kadagiti a panawen, isu ti paggartemak unay. Ita, no ar-arigen, patas laeng dagiti panggepmi a dua iti daydi a darikmat. Saan kadi? Diak masinunuo no narikna ni Corazon ti kas iti nariknak idi para kenkuana. Mabalin a nasged met ti panagayatna kaniak iti laksid iti pannakammona iti kinalaadna no idiligna iti langak. APAMAN a nalukatan ni Ramon ti ridaw ken naluktanna ti silaw ti apartment, pinaunegna nga immuna ni Corazon. Nerbiosen met ni Corazon a nakamattider pay laeng iti ridaw. Mayat-a-madi a sumrek. Idi kuan, simrek met laeng. Sinaruno ni Ramon. Maysa laeng a kuarto ti apartment ni Ramon. Maysa kadagiti dinosena nga agpapada a kuarto iti Nicolasa Santos Apartment Complex iti dayaen ti pasdek ti dormitorio dagiti estudiante a babbai iti INCAT. “Dimo koma inikkaten ti sinelasmo dita ridaw… agtugawka…” indiaya ni Ramon idi makalaemda. Madi-a-mayat ni Corazon nga agtugaw ngem nagangayanna, nagtugaw met laeng iti lumabbasit a sopa, iti sanguanan ti black and white a telebision a linukatan ni Ramon. Nalukneng ti sopa ket iti panagrikna ni Corazon, no mabalin la koma, alun-onenen ti sopa ti amin a kinataona tapno malibasanna ti dumteng pay a pasamak. Kasla ngamin mabain. Apaman a nakatugaw, naglikaw ni Ramon a nagturong iti likudanna sa iniggamanna ti abaga ti babai. Kasla kimsiw ti lasag ti babai iti pannakariknana iti ima ti lalaki. “Ania ti kayatmo nga inumen?” dinamag ni Ramon a bulon ti panangikkatna iti imana a naiparabaw iti abaga ni Corazon. “Awan… awan kayatko!” kinunana bayat ti itatakderna a nagturong iti diding a nakaibitinan ti kuadro a nakaimuntaran ti maysa a ladawan: nupay nataenganen, kalanglanga ni Ramon a nalabit, ti amana. Guapo met a kas ken Ramon! Damagenna koma ken Ramon nga adda itan iti kosina no asino ti nakaladawan. “Awan ammok nga inumen. Awan… diak ammo ti kayatko,” dayta laeng dagiti balikas a nagaon kadagiti pamengbengen a bibigna. “Adda Pepsik a magustuam nga in-inumen idiay restoran,” kinuna ni Ramon nga adda iti sango ti nakalukat a prigidir. “Saanen.” “Talaga?” Nagsublin ni Ramon iti salas. Indissona ti bote ti Pepsi iti lamesita iti makanigid ni Corazon. Ngem saanen a kasla kimsiw dagiti lasag ti babai. Nakarelaks laengen daytoy. Nakaturong dagiti matana iti ladawan iti diding a kasla mangmulmulagat kadakuada. “Siak ti kasla maamak…” innayon ketdi ni Ramon. “S-saan, siak ti mabuteng,” kinuna ni Corazon. Nagulimek iti apagapaman sa tinangadna a tinaliaw ni Ramon iti likudanna. “A-ania? Maamakka, kunam?” “Ammom, diak ugali ngamin ti mangyaw-awid iti babai…” nagtabbed. Pudno dayta. Damona ti mangyawid iti babai! “Babai a napidpidutmo iti langalang?” “Saan. T-ta kinapudnona, Cora… magustuanka. Magustuanka a talaga ket dika imbilang a pinidpidut iti langalang ta a-aggayyemtan, ammom dayta, di kadi?” “Kayatnak ngamin a kaidda? A kanaig?” pagammuan la ta inamad ni Corazon kenkuana. Naprangka ngem dina maperreng ti lalaki. Naklaat ni Ramon iti kinaprangka ni Corazon. Banag a kasla namagsiglot iti dilana. Ngem simmungbat met laeng: “Wen!” Serioso ti sungbatna a bulon ti yiirut ti iggemna iti abaga ti babai. Insungbatna ti “wen’ ta isu a talaga ti panggepna. Simple laeng ngem kinapudno. Kayatna a kanaig ni Corazon. Dinamag ti babai ket sinungbatanna iti kinapudno. Ania koma pay ti mas simple wenno nalawlawag koma nga isungbatna? “Kayatnak met a kaidda? A kainnayat ita? A kanaig?” insublat ni Ramon a dinamag. Kellaat nga imbaw-ing ni Corazon ti rupana. Minatmatanna manen ti ladawan iti diding. “Wen! Wen koma a… ngem… ngem diak sa mayesplikar.” Nakapsut ti bimmangag ken barbar a bosesna. “’Nia a yesplikar?” Nagturong ni Ramon iti masanguanan ti nakatugaw a babai. Nagtugaw daytoy iti coffee table iti nagbabaetan dagiti sopa. Insarunona nga iniggaman ti dua a nalasag nga abaga ti babai sa piniselpiselna dagitoy. “Awan ti rumbeng a mayesplikar, Cora. Kayatka. Kayatnak ken…” intuloyna ti nagsao. Ammona a nalaka laeng a maawan ti gaganasan ti babai kenkuana gapu iti kasla ubing nga ug-ugalienna itan ngem ania pay koma ti mabalinna? Nakadanondan iti kastoy kaadayona nga irut ti relasionda ket nasken a tungpalenna ti pagduyosan ti riknana ita. Intuloyna a piniselpisel ti abaga ti nakakumeg itan a babai. “Sika ken siak…” naguni met la ti babai. “Dakkel ti pagdiperensiaanta! Amang a bakbaketak. Nakurapayak. Nabaknangka…” “Maysaak a lalaki… maysaka met a babai…” “Saan a kasta ti kayatko a sawen. Kayatko a sawen ket… agsabalita a dua…k-kasta laeng. Aglalo kenka… naimbagka unay ngem dimo ammo ti kayatko a sawen. Ket dayta pay ti maysa tapno ibilangka a naimbag a parsua. Denggennak koma… Mon.” Kinitana manen ti diding. “Innakon. Agawidakon.” Inikkat ni Ramon dagiti imana kadagiti abaga ni Corazon. Bayat ti nainayad nga itatakderna, binuyana ni Corazon a tumaktakder metten iti sopa a nagtugawanna. Apaman a naamloyanna ti bestidana tapno agplastar ti gayadanna kadagiti bugian a gurongna, iti kasla niog a tumengna; sa siaalisto daytoy a nagturong iti ridaw. Sinaruno ni Ramon ti babai a nagparidaw. Nagsardeng ni Corazon iti ridaw sa tinaliawna a sinango ni Ramon. Nagsao: “Aggayyemta pay laeng, okey?” “Okey. Friends.” “Agkitatanto manen ‘diay restoran?” “O, wen, a… sure!” Immisem ni Corazon. “Kasta ngaruden.” Linuktanna ti ridaw ket rimmuaren. V. Sipud daydi panangyawidko iti apartmentko nga awan napasamakmi, inrantak ti saan a nagpasiar iti Paula’s ta diak kayaten nga agkuros pay ti dalanmi ken Corazon. Kasla napabainanak iti panagkedkedna nga agkanaigkami. Isu a nakalalaad a babai, dina pagustuan ti guapo a lalaki? Ngem diak maawatan ti bagik ta kasla dumakdakkel met ti pannakailiwko kenkuana! Nalabit a ti pannakailiwko a makiinnayat laeng kenkuana ti gapu? Tapno laeng matungpal ti dawat ti bagik a kanaigko iti rabaw ti ikamen? Syet… NAGIDELIBER ni Ramon iti kabarbaro nga agas a partuat ti John & Johnson, kompania a pagob-obraanna a kas ahente ti agas, iti maysa a parmasia iti Ermita Hill. Nabayag idin a likliklikanna ni Corazon. Dina kayat a makita a kasla umsien ti babai. Ngem iti parmasia a papananna, dina ninamnama nga agkitada ken Corazon ditoy. Gimmatang ti babai iti agas ti anakna, ket idi agsabatda ken Ramon, naladawen tapno maliklikan ti baro daytoy. “Mon, ‘mustakan?” impasabat ni Corazon. Iti pammati ni Ramon, mailiw ni Coarazon ta nakapigpigket ti panangkitana kenkuana. “Permi a nagadu nga obrak,” dayta ti natiliwna nga inrason. “Di payen masango a kudkuden ti nabudo…’Niat’ ginatangmo?” Imbaga ni Corazon nga agsakit ti anakna. Di ammo ni Ramon ngem rimtab manen ti iliwna iti babai. Ket imbagana a sumurot iti pagtaengan ti babai. Nayat ti babai. Awan koriente iti pagtaengan da Corazon. Dina kano pay nabayadan ti binulan a billda. Nadalus ketdi ti kuarto a pannakakosina ken pagturoganda payen nga agina. “Sori iti abongmi. Nakurapaykami… ammom dayta, Mon.” Di simmungbat ni Ramon. Naiturongna ketdi ti imatangna iti ubing a babai a nakaidda iti papag iti suli. Agtawen la ngata iti sumurok la a bassit a dua. Nadalus ketdi ti awan supotna a punganna. Nabusnag met ti ubing ken nasalun-at ti langana no awan laeng ti rikriknaenna a madi a kas ita: pispislenna ti tianna. Iti uluanan ti ubing, adda maysa a baket. Pilay nga idi laeng a naammuanna ken ni Corazon a para bantay wenno para aw-awir iti anakna no agsapul iti pagbiagda iti ruar. Tangtangdananna daytoy. Iti isasangpet ni Corazon, nagpakadan ti baket. Nakasarukod ken agpilaypilay daytoy a rimmuar. Kaarrubada kano iti kaeskuateran. Inasitgan ni Ramon ti ubing. Inaprosanna ti lumabbasit a pingping ti ubing. Inton dumakkel, kasunganinto ti langa ti inana. Ngem ammo ni Corazon a taraknen ti anakna. Awan pulos madlaw a gapu a mabaybay-an ti ubing. Immabay ni Corazon iti anakna. Adda iggemna a sartin a napno iti danum. Inukisanna ti tableta. Pinagtomarna ti ubing. Nagpakadan ni Ramon. “N-nalidayka?” nadlaw ni Corazon. “Okeyak laeng…” insungbat ni Ramon nupay nalagipna ti panangyawidna idi ken ni Corazon iti apartmentna nga awan ti napasamakda. Sintagari, timmallikud ni Corazon. Nadlaw ni Ramon: kasla aglulua ni Corazon. Nagtarus iti pannakakosina, iti likudan ti lawanit a dibision. Sinurot ni Ramon. “S-sikan sa ti saan nga okey?” Saan a simmungbat ni Corazon; tinangadna ni Ramon. Malmalmes dagiti matana iti lua. Iniggaman ti baro dagiti abagana. Immudumoden ni Corazon ti rupana iti barukongna. Iniggaman ti lalaki ti timidna. Nagpinnerrengda. Sa idi kuan, nagdennes dagiti bibigda. Napaut. Ngem pagammuan la ta napasanud ni Ramon. Dina kayaten nga ituloy ti ar-aramidenda. Kasla maariek? Ngem saan! Dina maawatan ti bagina. Tumallikud koman. Ngem nagbitinan ti babai ti teltelna sa insabatna ti pamuskolen a bibigna iti bibig ti baro. Napapaut manen. “Nakaim-imbagka a tao,” inyarasaas ni Corazon. VI. NAKLAAT pay ni Ramon idi luktanna ti nagtoktok iti ridaw ti apartmentna: ni Corazon! Naladaw a bigat ti Sabado idi. Agtudtudo. Ken agkimkimat ken aggurgurruod. Nakaaruat ti babai iti pangitingen a velvet a bestida a kimpet iti bagina. Agar-aruyot ti payong nga iggemna; nabasa ti gayadan ti bestidana. Pinastrekna. Naka-shorts ken nakakamiseta laeng. Adda itay iti kosina nga agpappapudot iti danum a pagkapena. “Inka dita kuarto ta suktam ‘ta nabasa a pagan-anaymo,” kinunana sakbay a nagsubli iti kosina. “Bumirokka iti kamisetak dita closet. Mangtemplaak iti kapeta…” Naulimek ni Corazon a nagtarus iti kuarto. Idi makatempla ni Ramon iti kape, inkabilna ti dua nga eskodilia, garapon ti asukar, kape ken coffee cream iti tray. Impalaemna. Indissona ti tray iti bassit a lamisaan. Inayabanna ni Corazon. Ngem awanen ti babai iti kuarto. “Yanmon?” “Iti banio.” “’Da kamisetamon?” “Umayka man ketdi ditoy…” Nagin-inayad a simrek ni Ramon iti banio. Nagpuligos a simmango ni Corazon kenkuana. Naklaat ni Ramon iti naimatanganna! Di nakauni a dagus… DUAPULON a tawen a napasamak daydi. Agtawenak laeng idi iti beinte uno. Nasurok a trenta ni Corazon. Napigsa idi ti tarakatak ti tudo iti yero nga atep ti apartment. Kasla agpagunggan nga agdisso dagiti tinukel ti tudo. Dinanggayan pay ti kimat ken gurruod! VII. NAGINNAYATDA iti dayta nga agmalmalem, iti kuartona. Nagin-inanaanda ti nagsarsarita. Inestoria ni Ramon ti kabibiagna: dagiti tattao nga am-ammo ken inay-ayatna ken nanggurgura metten kenkuana; daydi amana a pinapatay dagiti PC idi panawen ti Martial Law; ti inana a pimmusay gapu iti pannakatay ti amana a naduktalan a natatek iti buli iti kapanagan; daydi manongna a nairaman a pinapatay dagiti PC ta napagbiddutan a komander ti rebelde; dagiti amin a plano nga ab-ablenna agraman dagiti kadanagna unay a mapasamak kenkuana. Simmublat ni Corazon a nangbukra iti kabibiagna: Narugianna ti nagadal iti kinamaestra ngem nagsardeng idi malmes ti amana a nagam-udan ti bagyo iti taaw a nagkalapanna iti La Paz. Ti panagrigatda, ti panagasawana, ti panaganakna, ti panagtrabaho ti asawana iti ballasiw-taaw, ti panangpanaw ti asawana kadakuada gapu iti imon ken gapu iti maysa a babai, ti panagrigatda nga agina… Kadagiti simmaruno a lawas, nagtultuloy ti innayatda. Iti mismo nga apartmentna. No aggapu iti obrana, madanonen ni Ramon ni Corazon a nakailad iti kama iti apartmentna. Inikkannan iti duplikado ti tulb ek ti apartment ti babai. Nagtibnoken ti karayo, iliw ken pinnateg ti panaginnayatda. Maysa a rabii, inawis ni Corazon ni Ramon a mapanda iti Paula’s. Kunana a mailiw iti lugar a damo a nagkitaanda. Ngem nagkedked ni Ramon. “Saan nga ita, sabalinto a sardam. nakadagdagaang…” inrasonna. “Addan aircon idiay Paula’s…” impilit ni Corazon. “’Ton maminsanen…” “Dimo kayat nga adda makaammo maipapan kadata ‘gamin, ‘nia?” Ginuyodna ti ules nga inyabbong iti lamolamo a bagina. “Saan. Ngem kagurak la ngamin dagiti nagsanga ti dilana…” “Saan!” inyingar ti babai. “Ibainnak a kadua iti publiko, Mon. Kaid-iddanakon ngem ibainnak a kadua… nga ipakita iti kaaduan. Dayta ti madlawko!” “Saan a pudno dayta… Kagurak la ngamin ti tsismis. Kayatko ti agtalinaed a didak am-ammo. Daytay didak pagsasaritaan!” “You owe me, Mon!” impilit ti babai. “You owe me!” “Kunak manen: kagurak ti mapagsasaritaan. Dayta laeng. Ken diak ammo dayta lablabidem. Ken awan ti ammok nga utangko kenka!” Agburek metten ti darana. “You owe me, Mon!” inyikkisen ti babai. Bimmaba iti kama. Sinapulna ti pantina. Ngem idi dina masapulan, dinardarasna lattan ti nagpantalon. VIII. KADAGITI simmaruno nga aldaw, naawan ti ganas ni Ramon a makipagkita ken ni Corazon. Saanen a mapmapan idiay Paula’s. Inranrantanan ti agawid a naladaw, pasaray di payen agawid no dadduma. No namin-ano a nadatnganna ti surat ni Corazon iti rabaw ti kamana. Nabayag kano a nagur-uray ngem nagawiden ta rabiin. Maysa nga agsapa, iti opisina da Ramon iti Bacarra Road, makumikom ti baro a mangrebrebisar kadagiti adres dagiti parmasia a pasiarenna iti kabangibangda nga ili idi agkiriring ti telepono iti abayna. Pinidutna a dagus ti auditibo ta impagarupna a klientena ti tumawtawag. “John & Johnson Laoag City Regional Field Office, Ramon Ramones here, hello?” “Mon, mailiwak unay kenka!” Naklaat ni Ramon. “C-Corazon?” “Wen, siak, apay a kasla naklaatka?” “K-komustakan?” “Okeyak met ti kunak. Sika?” “’Mom ti rigat ti opisiok. Makabannog.” “Kasano met dagita kaobraam?” “Napiada met…” “Ibagbagam kadi kadakuada ti maipapan kadata?” Nagulimek ni Ramon iti apagapaman. “Saan…ngem ‘gurayka, Cora, denggennak: agkaiwara dagiti papeles ita iti lamisaanko. Mabalin kadi a…” “Kayatka a kasarita, Mon. Ita nga aldaw!” nagbarbar ti timek ni Corazon. Nagtulaganda nga iti apartment ti lalaki ti pagkitaanda: alas singko iti malem. Alas tres pay laeng, nakaawiden ni Ramon. Nagur-urayanna ti nagbuya iti telebision. Eksakto nga alas singko media idi sumangpet ni Corazon. Nakatraysikel a simmangpet, ket iti mismo a sango ti ridaw ti apartment ti dimsaaganna. Nakabestida ken nakasinelas laeng a kunam la no mapan makitienda. Linuktan a dagus ni Ramon ti ridaw tapno makastrek a dagus ti babai. Dina maawatan ita no apay a kagurana nga adda sabali a makakita iti isasangpet ni Corazon iti apartmentna. Kagurana ti lanipak ti sinelas ti babai. Kagurana aminen a kinatao daytoy nakalalaad a babai! “’Pay a ditoy mismo a sango ti dimsaagam?” nairteng ti rupana a nangipasabat. “I-ibainnak? Dinakon kayat a makita pay, kasta?” Inrikep a dagus ni Ramon ti ridaw apaman a nakastrek ti babai. “Pudno dayta!” inkiraudna. “Animalka!” nababa ngem natangken ti timek ni Corazon. Nagtarus iti laem. “Nakarkaroka payen ngem iti pimmanaw nga asawak!” makapungtot. Nagtugaw sa nagsikkawil. Nalukaisan dagiti dadakkel ken immakasia a luppona ket nagparang dagiti napattopattok a sagbibinting a ngumisit a piglat iti ngatuen dagiti tumengna-a kasla idi laeng a nadlaw ni Ramon. Nagkutikuti dagiti dadakkel nga abut ti agongna. Kumaramut ti ikikita dagiti matana ken ni Ramon. “Ti kunam, kaslaak la karne a no maumaam wenno awanen ti yalam ket ikanselmo ti ordermo?” ad-addan ti tadem ti kusilapna ken ni Ramon. “Maammuam ita a sabaliak, Ramon! Dimo makansel dayta nga ordermo. Saanak a karne!” “Cora, nasaysayaat no pumanawkan. Inkan!” Nagkatawa laeng ni Cora. Nagtalinaed a nakatugaw. Inkarkarona ti nangipakita kadagiti nalukaisan a luppona. Ngem imbes a kailiw ni Ramon a kas iti kallabes, kaariekna ketdin! “Mapankan!” “Saan! Inyopreserannak idi iti Pepsi, ita kasapulakon. Mawawak itan. ‘Yalaannak man, Honey?” makasalugsog ti isemna. Kellaat a ginammatan ni Ramon dagiti abaga ni Cora sa ginuyodna a pinatakder. Nasaktan ti babai. Nagikkis. Nagsaibbek. Induron ni Ramon daytoy nga inturong iti ridaw. Nagkumeg ti babai. Nagsangsangit. Nagtalinaed a nakatakder ti Ramon iti sango ni Corazon. Kasla bumtaken ti barukongna iti pungtot. “Pumanawka, sika a nalaad a parsua!” imbugkawna. “Sabidongnakan dagiti matak!” Nagtaray ni Corazon a rimmuar iti compound ti apartment. DUA a tawen kalpasan daydi panagsinami ken Corazon, nasabatko ti baket a pilay a para aywan idi iti anak ni Corazon. Bigat ti Domingo idi, iti maikadua a kadsaaran ti merkado iti siudad. Napanak immuraga ta kayat ni Cynthia, ti di pay nabayag a kaingungotko, ta agkaldokami kano iti karne ti baka. Nakasarukod ti baket ket tinulongak nga immuli iti agdan. “’Yan itan ni Cora, Nana?” “Nabayagen nga awan. Sinublianna idi ti dati a lakayna idiay Bacarra…” “Di met addan sabali a kabbalay ti lakayna, Nana?” “Wen. Ngem ania ngarud no awan sabalin a kamanganna. Ngem talaga a naloko ti asawana ta pati dagiti baka iti pastona, impatapuakna kano iti derraas sa nagsingir iti insiurans.” “Ket ania ngarud ti napasamak ni Cora?” “Nangbayad kano ti asawana iti nangatal kenkuana idiay Bacarra!” “Ket?” “Daksanggasat!” Nakigtotak iti dayta a damag. “K-ket ti anakna?” “Diak ammon ti napasamakna!” IX. Pinungot ni Ramon ti buokna. Dina maawatan ta iti pannakaammona nga awanen ni Corazon, nariknana a kasla isu ti mismo a kriminal a nangpapatay iti daytoy. Maasian iti daytoy. Ania ngata ti napasamak no dina kinarelasion? Sibibiag ngata koma pay? Nga iti laksid ti kinarigat ti biagna, iti kinalaadna, naragsak met iti sidong ti ipatpategna a nakabusbusnag nga anak? Wen, awan sabali, siak met laeng ni Ramon… ###


text:
Plantilia:Kategoria a baw-ing
- Daytoy a plantilia ket nasken laeng a mausar kadagiti panid ti kategoria.
Panagusar[urnosen ti taudan]
Kas pagarigan: Ti panangibaw-ing manipud ti Kategoria:Politica iti Kategoria:Politika, agikabil ti sumaganad iti Kategoria:Politica ti :
{{Kategoria a baw-ing|Politika}}wenno
{{Kategoria a baw-ing|Kategoria:Politika}}
Daytoy a plantilia ket agnayon kadagiti panid ti kategoria iti Kategoria:Katkategoria ti naalumaymay a baw-ing ti Wikipedia.
Dagiti malaksid[urnosen ti taudan]
- Dagiti adda linaonna a kategoria ket mailista iti Kategoria:Katkategoria ti naalumaymay a baw-ing ti Wikipedia nga adda linaon
- Dagiti agnanayon a silo iti kaatiddog ti 1 ket mailista iti Kategoria:Parametro ti kahon ti kategoria a baw-ing ti Wikipedia a masapul a masimpa babaen ti ∞.
- Dagiti baw-ing nga awan kadagiti puntaan a panid ket mailista iti Kategoria:Parametro ti kahon ti kategoria a baw-ing ti Wikipedia a masapul a masimpa babaen ti ∃.
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar